11:33 / 29.03.2017 | Bekzod | 4715\nАссалому алайкум! Саволим шундан иборатки бутун дунёмизни яртган парвардигоримиз ҳам Ўзи қандай яралган? Аслида қандай тузилишга эга? Баъзилар нурга ўхшаш дeйишади, лeкин шу нур ҳам нимадандур яралганку. Илтимос тушунтириб бeрсангизлар. Саволим ноўрин бўлса узр сўрайман.\nعَنْ أَبِي هُرَيْرَةَ رَضِي اللهُ عَنْهُ، عَنِ النَّبِيِّ صَلَي الله عَلَيْهِ وَسَلَّم قَالَ: يَأْتِي الشَّيْطَانُ أَحَدَكُمْ فَيَقُولُ: مَنْ خَلَقَ كَذَا؟ مَنْ خَلَقَ كَذَا؟ حَتَّى يَقُولَ مَنْ خَلَقَ رَبَّكَ؟ فَإِذَا بَلَغَ ذَلِكَ فَلْيَسْتَعِذْ بِاللهِ وَلْيَنْتَهِ. رَوَاهُ الثَلَاثَةُ\n«Набий соллаллоҳу алайҳи васаллам:«Шайтон бирингизга келиб: «Буни ким яратди? Уни ким яратди?» дейди. Ҳатто: «Роббингни ким яратди?» ҳам дейди. Қачон шунга етганда, у Аллоҳдан паноҳ сўрасин ва бас қилсин», дедилар».\nШарҳ: Ушбу ҳадиси шарифнинг ровийлари Абу Ҳурайра розияллоҳу анҳу билан аввал танишганмиз. Муаллиф раҳматуллоҳи алайҳи бу ҳадиси шарифни мўмин кишига васваса зарар қилмаслиги ҳақидаги бобнинг бошида айтилган гапни тасдиқлаш учун келтирмоқда. Ушбу ҳадиси шарифда инсон хаёлидан кечадиган баъзи васвасалар шайтондан эканлиги баён қилинмоқда. Шу билан бирга, ўша шайтон васвасасини қайтариш йўли ҳам кўрсатилмоқда. Шайтон Одам Ато билан ўзи орасида бўлиб ўтган машҳур можародан буён одам боласига душмандир. У Қиёмат кунигача одамзодни васваса қилишга қасам ичган. Шунинг учун ҳам, инсон ҳаргиз бу лаънатланган душманини унутмаслиги керак. Гоҳида хаёлига келиб қоладиган васвасали фикрлар, «уни ким яратган, буни ким яратган» каби саволлар бора-бора «Роббингни ким яратган?» каби телба фикрга олиб келиши ҳам турган гап. Шунинг учун мазкур ҳолат юзага келганда дарҳол: «Аъузу биллаҳи минашшайтонир рожийм», деб Аллоҳдан паноҳ сўрасин, мазкур хаёлларни миясидан қувсин! Шу билан иш тугайди. Ҳеч нарса кўрмагандек бўлиб кетади. Акс ҳолда оқибати чатоқ бўлиши мумкин. Ушбу ҳадисдан олинадиган фойдалар: 1. Шайтон васвасасининг ҳақлиги. 2. «Уни ким яратди, буни ким яратди?» деб бориб, «Роббингни ким яратди?» дейишгача бориб қолиш ҳам мумкинлиги. 3. Бундай ҳолатларда Аллоҳдан паноҳ сўраш лозимлиги. 4. Бундай саволларни дарҳол тўхтатиш лозимлиги. Сиртдан содда кўрингани билан бу ҳадисда зикр қилинган масала ўта муҳимдир. Васваса кишилар учун энг нозик ва энг хатарли нарса, у ақийда бобида зарар етказади. У туфайли инсон диндан чиқиб, кофир бўлиши ҳеч гап эмас. Ушбу ҳадисда ана шундай катта муаммони ҳал этиш йўли тақдим этилмоқда. Ҳозирги кунда мусулмон оламида ҳам, ундан ташқарида ҳам васваса хасталигига учраганлар кун сайин кўпайиб кетаётгани ҳеч кимга сир эмас. Руҳий ва асабий касаллар сони тинимсиз ўсиб бормоқда. Бу эса ушбу ҳадиси шариф ва кейинги келадиган ҳадисларнинг ҳикматига инсоният қанчалик муҳтож эканлигини кўрсатади.\nوَعَنْهُ عَنِ النَّبِيِّ صَلَي الله عَلَيْهِ وَسَلَّم قَالَ: يَأْتِي الشَّيْطَانُ أَحَدَكُمْ فَيَقُولُ: مَنْ خَلَقَ السَّمَاءَ؟ مَنْ خَلَقَ الْأَرْضَ؟ فَيَقُولُ اللهُ، فَمَنْ وَجَدَ مِنْ ذَلِكَ شَيْئًا فَلْيَقُلْ آمَنْتُ بِاللهِ وَرُسُلِهِ\n«Набий соллаллоҳу алайҳи васаллам:«Шайтон бирингизга келиб: «Осмонни ким яратган? Ерни ким яратган?» дейди. У: «Аллоҳ», дейди. Ким шунга ўхшаш нарсани сезса, дарҳол «Аманту биллаҳи ва Русулиҳи» (Аллоҳга ва Унинг Расулларига иймон келтирдим), десин», дедилар».\nШарҳ: Бу ҳадиси шариф ҳам ҳазрати Абу Ҳурайра розияллоҳу анҳудан ривоят қилинган ва ўтган ҳадисни тафсир қилиб келмоқда. Васвасанинг аввалги босқичидаёқ Аллоҳга ва У Зотнинг пайғамбарларига бўлган иймонни эълон қилиб, шайтонни қувиш ҳақида маслаҳат берилмоқда.\nعَنْ أَنَسِ بْنِ مَالِكٍ رَضِي اللهُ عَنْهُ، عَنِ النَّبِيِّ صَلَي الله عَلَيْهِ وَسَلَّم قَالَ: قَالَ اللهُ عَزَّ وَجَلَّ -إِنَّ أُمَّتَكَ لَا يَزَالُونَ يَقُولُونَ مَا كَذَا؟ مَا كَذَا؟ حَتَّى يَقُولُوا هَذَا اللهُ خَلَقَ الْخَلْقَ فَمَنْ خَلَقَ اللهَ؟- رَوَاهُمَا الشَّيْخَانِ\n«Набий соллаллоҳу алайҳи васаллам: «Аллоҳ азза ва жалла: «Албатта, умматинг: «Бу нима, бу нима?» дейишда давом эта бориб, ҳатто «Аллоҳ халойиқни халқ қилди, бас, Аллоҳни ким халқ қилди?» ҳам дейдилар», дер», дедилар».\nШарҳ: Бу ҳадиси шарифга ўхшаш ҳадислар ҳадиси қудсий деб номланади. Оддий ҳадисларнинг маъноси Аллоҳ таолодан, лафзи Пайғамбар соллаллоҳу алайҳи васалламдан бўлади. Ҳадиси қудсийда эса маъно ҳам, лафз ҳам Аллоҳдан бўлиб, Пайғамбар соллаллоҳу алайҳи васаллам уни кўчирма гап тарзида етказадилар. Бу ҳадиси шарифда ҳам васваса борлиги исбот қилинмоқда.\nعَنْ عَبْدِ اللهِ رَضِي اللهُ عَنْهُ قَالَ: سُئِلَ رَسُولُ اللهِ صَلَي الله عَلَيْهِ وَسَلَّم، عَنِ الْوَسْوَسَةِ قَالَ: تِلْكَ مَحْضُ الْإِيمَانِ. رَوَاهُ مُسْلِمٌ\n«Расулуллоҳ соллаллоҳу алайҳи васалламга васваса ҳақида савол берилди. «У айни иймондир», дедилар».\nШарҳ: Ушбу ҳадиси шарифнинг ровийси сифатида зикр қилинган Абдуллоҳдан мурод Абдуллоҳ ибн Масъуддир. Қуйида у кишининг ҳаётлари билан қисқача танишиб ўтамиз: Абдуллоҳ ибн Масъуд ибн Ғофил ал-Хузамий, кунялари Абу Абдураҳмон. Бу киши Исломга олтинчи бўлиб кирган бўлиб, икки ҳижрат – Ҳабашистон ва Мадина ҳижратлари соҳибидирлар. Расулуллоҳ соллаллоҳу алайҳи васалламга хизмат қилган сафдошлардан, жаннатга кириши башорат қилинган ўнта саҳобанинг биридирлар. Бадр урушида Абу Жаҳлни қатл этганлар. Уҳуд, Хандақ, Ризвон байъати, Ярмук маъракаси ва бундан бошқа ҳамма жангларда иштирок этганлар. Маккада биринчи бўлиб Қуръони Каримни баланд овоз билан ўқиган, Қуръони Каримни ёд олганлардан бири, тақводор, чиройли хулқли, фақиҳ саҳобалардан. Бу зот ҳаммаси бўлиб Расулуллоҳ соллаллоҳу алайҳи васалламдан 848та ҳадис ривоят қиладилар. У зотдан Абдуллоҳ ибн Умар, Абдуллоҳ ибн Аббос, Абу Мусо Ашъарий, Имрон ибн Ҳусойн, Абу Ҳурайра, Ибн Зубайр, Жобир, Анас, Абу Саъийд, Абу Рофиъ ва бошқалар ривоят қилишган. Тобеъийнлардан Алқама, Абу Воил, Асвад, Масруқ, Убайда, Ибн Ҳозим, Қайс ва бошқалар ривоят қилишган. У зот тўплаган ҳадислардан учта «Саҳиҳ» соҳиблари ўз китобларига киритишган. Расулуллоҳ соллаллоҳу алайҳи васаллам марҳамат қиладилар: «Қуръони Каримни тўрт кишидан олинглар». Шуларнинг бири Абдуллоҳ ибн Масъуддир. Ибн Масъуд бўйлари қисқа, аъзолари нозик киши эдилар. Бир куни саҳобалар у кишининг аъзолари нозиклигини мазах қилишганда, Расулуллоҳ соллаллоҳу алайҳи васаллам: «Аллоҳга қасамки, Ибн Масъуднинг аъзолари қиёмат кунининг тарозусида Уҳуд тоғидан ҳам оғирроқдир», деб марҳамат қилганлар. У киши хушбўй нарсаларни яхши кўриб, кўп истеъмол қилар эдилар. Кўчадан ўтсалар, қўшнилари бу ердан Ибн Масъуд юрганини билар эди. Ибн Масъуд касал бўлиб ётганларида халифа Усмон ибн Аффон розияллоҳу анҳу зиёратларига келиб, у кишидан «Нимадан шикоятинг бор?» деб сўраганларида «Гуноҳларимдан», деб жавоб бердилар. Халифа: «Нима хоҳлайсан?» деб сўрадилар. Шунда у киши «Роббимнинг раҳматини» дедилар. Халифа «Табиб буюрайми?» деганларида «Мени табибнинг Ўзи касал қилди», дедилар. «Унда ҳожатингга керакли бирор нарса буюрайми?» деганларида «У нарсага ҳожатим йўқдир», дедилар. Шунда халифа «Қизларинг учун керак бўлиб қолар», дедилар. Ибн Масъуд: «Қизларим камбағал бўлиб қолишидан қўрқасанми? Мен уларга ҳар кечада «Воқеъа» сурасини ўқишни буюрганман. Чунки мен Расулуллоҳ соллаллоҳу алайҳи васалламнинг: «Қайси бир киши ҳар кечада Воқеъа сурасини ўқиса, унга абадий камбағаллик етмайди», деганларини эшитганман. У киши Расулуллоҳ соллаллоҳу алайҳи васаллам вафотларидан кейин Куфадаги Байтулмолга волий бўлдилар. Усмон ибн Аффоннинг халифалик даврларида Мадинага келдилар ва ҳижратнинг 32-йили шу ерда вафот этдилар. Усмон ибн Аффон розияллоҳу анҳу жаноза намозини ўқидилар ва «Бақийъ» қабристонига дафн этилдилар. Бошқача қилиб айтсак, ушбу ҳадиси шарифнинг маъноси «Васваса айни иймондир» деган бўлади. Бу қанақаси? Ахир васваса шайтондан, иймон Раҳмондан-ку! Васваса иймоннинг кушандаси-ку! Қандай қилиб у айни иймон бўлиши мумкин? Бу гап «Олов – сувдир», деганга ўхшамайдими? Ушбу ҳадиси шариф билан дастлаб танишган одамда шунга ўхшаш саволлар пайдо бўлиши мумкин. Аммо, каминада бу саволлар пайдо бўлмади. Чунки, ушбу сатрлар ёзилишидан йигирма бир йил олдин ўтган тажриба бу маънони тушунишга ёрдам берди. Умумжаҳон Исломга чақириш куллиясига янги ўқишга келган пайтим эди. Бирдан қалбга васваса тушиб, бўлмағур фикрлар хаёлга ўралашиб қолди. Дунё кўзимга тор кўриниб, ҳеч нарса татимайди. Бировга айтишнинг иложи ҳам йўқ. Бу ҳолат бир неча кун давом этди. Сиқилиш, ташвиш юқори чўққисига етди. Ана шундай оғир дамда кўзим Ҳаким Термизийнинг араб тилидаги «Муридлар одоби» китобига тушди. Муаллифи Термизий бўлгани учун «Ватандошимиз экан», деб, китоб дўконидан харид қилган эдим. Китобни қўлга олдим. Тўғри келган жойини очиб, ўқий бошладим. У ерда васваса ҳақида гап борар эди. «Муриднинг қалбига васваса тушса, яхшилик аломати, деб билсин. Чунки шайтон уни йўқлаб қолибди. Одатда, шайтон обод бўлаётган қалбларни васваса қилишга уринади. Хароба қалблар шундай ҳам унинг мулки ҳисобланади, овора бўлиб, уларни васваса қилиб ҳам ўтирмайди. Шайтон обод қалбларни хароба қилиш умидида уларга васваса қилади. Уриниб-уриниб, ниятига эриша олмагач, ташлаб кетади», дейилган эди. Қалбимга «ялт» этиб ёруғлик тушди. Хурсанд бўлиб кетдим. Ориз бўлган нарса васваса эканлигини тушундим. Унинг нима учун бўлаётганини ҳам англадим. Мана бугун эса Аллоҳга беадад шукрлар бўлсин, Пайғамбаримиз соллаллоҳу алайҳи васалламнинг васваса ҳақида «У айни иймондир», деб айтган ҳадисларини ҳеч қийинчиликсиз тушуниб турибман. Демак, киши вақтида англаб етиб, Аллоҳ таолодан дарҳол паноҳ сўраса, қалбига тушган васваса унга зарар етказа олмас экан. Бу эса ақийдавий, руҳий-маънавий соғломлик учун ниҳоятда зарурдир. ("Ҳадис ва Ҳаёт" китобидан). Валлоҳу аълам!\nМeнга нима бўлган?\nҚарз берган инсон ўлиб қолса\nНикоҳ узуги ҳақида яна бир савол\nнамозда саловот укиш бидъат дейишяпти\nЮвгичга маҳси-калиш бериш\nЎтган шахсларга деб қон чиқариш масалаласида


Халқаро илмий-амалий онлайн конференция бўйича ахборот\nЎзбекистон Республикаси Бош прокуратурасининг Академияси “Аҳоли миграциясида рақамли визалар платформасини ишлаб чиқиш” инновацион лойиҳани амалга ошириш, шунингдек миграция соҳасидаги давлат бошқарувининг стратегик жиҳатларини аниқлаш, устувор хусусиятларини тадқиқ этиш, миграцион қонунчилик ва ташкилий-институционал механизмларнинг ишлаш ҳолатини ўрганиш асосида мавжуд муаммо ва камчиликларнинг бартараф этилиши, миграция жараёнларини самарали тартибга солиш тизимини такомиллаштиришга қаратилган илмий асосланган таклиф ва тавсияларни ишлаб чиқиш мақсадида 2020 йил 18 декабрь куни бўлиб ўтадиган Мигрантлар халқаро кунига бағишланган “Мамлакатимизда миграция соҳасидаги давлат бошқарувининг долзарб масалалари” мавзусидаги халқаро илмий-амалий онлайн конференцияга таклиф этади.\nМазкур тадбирда миллий ва чет эл олий таълим ва илмий тадқиқот институтлари экспертлари, қонун чиқарувчи ҳокимият вакиллари, суд ва ҳуқуқни муҳофаза қилувчи органлар ходимлари, миграция муносабатларини тартибга солиш билан шуғулланувчи идоралар ходимлари, фуқаролик жамияти институтлари вакиллари, миграция муаммолари билан шуғулланаётган тадқиқотчилар қатнашишлари мумкин.\nҲуқуқ, иқтисод, сиёсат, социология каби фанларнинг предмети бўлган миграция масаласи комплекс хусусиятга эга эканлигини инобатга олиб, мазкур мавзу билан илмий тадқиқот олиб бораётган барча изланувчиларни илмий мақола ва тезислари билан иштирок этишга таклиф қиламиз.\nХалқаро конференция иши ўзбек, рус ва инглиз тилларида қуйидаги шўъбаларда олиб борилади:\n1. Миграция масаласининг ҳуқуқий муаммолари;\n2. Миграция жараёнларининг иқтисодиётдаги ўрни ва аҳамияти;\n3. Миграциянинг сиёсий жиҳатлари ва хусусиятлари;\n4. Миграциянинг ижтимоий-маданий ҳаётга таъсири;\n5. Миграция ва соҳалараро тадқиқотларнинг истиқболлари.\nКонференция якунлари бўйича тўплам нашр этиш кўзда тутилган. Мазкур тўпламда илмий мақола ва тезислар билан иштирок этиш учун қуйидаги келтирилган талабларга мувофиқ расмийлаштирилган илмий мақола ва тезисларни ўзбек, рус ёки инглиз тилларидан бирида жорий йилнинг\n20 ноябрига қадар 23042020@proacademy.uz электрон манзили орқали юборишингиз сўралади.\nМақола ва тезисларнинг асосий шарти илова қилинади.\nТўпламда нашр этиладиган мақолалар диссертациялар асосий натижаларини чоп этишга тавсия этилган илмий нашрлар рўйхатига киритилган хорижий илмий нашрларда чоп этилган илмий мақолаларга тенглаштирилади\nМАҚОЛАГА ҚЎЙИЛАДИГАН 10 АСОСИЙ ТАЛАБ:\n1. Мақолада конференция секцияларидаги мавзулардан бири бўйича тизимли таҳлил ҳамда аниқ янги назарий ва амалий таклифлар акс этиши;\n2. Матн такрорларсиз, мантиқий изчил, баён қилинган фикрлар аниқ, қисқа ва лўнда бўлиши;\n3. Келтирилаётган маълумотлар ишончли ва тўғри бўлиши;\n4. Мақолага тўпламда нашр қилиш мумкинлиги ҳақида шу соҳадаги етакчи олим ёки мутахассиснинг ёҳуд муаллиф, тадқиқотчи фаолият юритадиган муассаса ёки унинг таркибий тузилмаси (кафедра) раҳбари тақризи;\n5. Матн ўзбек, рус ёки инглиз тилларидан бирида тақдим этилиши;\n6. Матн компьютерда Microsoft Word дастурининг Times New Roman шрифтида 14 катталикда 1,5 интервалда А4 форматли стандарт оқ қоғознинг бир томонида ёзилиши, электрон нусхада тақдим этилиши ҳамда матннинг чап қисми 3 см, ўнг қисми 1,5 см, тепа ва пастки қисмлари 2 см бўлиши;\n7. Мақолада илмий баҳс-мунозара, иқтибосларнинг мавжуд бўлиши; иқтибослар 12 катталикдаги шрифтда 1,0 интервалда ёзилиши (иқтибослар тегишли бетнинг пастки қисмида келтирилиши);\n8. Мақоланинг ҳажми 6 бетдан 12 бетгача, тезиснинг ҳажми 3-4 бет бўлиши;\n9. Мақоланинг биринчи саҳифасида муаллифнинг исм-шарифи, илмий даражаси ва унвони, иш жойи ва лавозими, яшаш ва хизмат манзили, телефон рақамлари ёзилиши;\n10. Ўзбек, рус ва инглиз тилидаги муаллифнинг исм-шарифи, илмий даражаси ва унвони (агар мавжуд бўлса), иш жойи ва лавозими, мақоланинг номи, қисқача аннотация ҳамда таянч сўзлар бўлиши шарт.\nИЗОҲ: Мақолалар электрон шаклда қабул қилинади. Мақоланинг конференция қайси секциясига тааллуқли эканлигини мақола сарлавҳасида қўшимча кўрсатиб ўтиш лозим. Ушбу талабларга мувофиқ келмайдиган материаллар нашрга қабул қилинмайди ва муаллифга қайтарилмайди.\nБатафсил маълумотлар учун Ўзбекистон Республикаси Бош прокуратураси Академиясининг расмий сайти www.proacademy.uz ни кузатиб боринг.


Коллеж директори ўринбосари 1000 доллар пора билан ушланди | Qalampir.uz\nКоллеж директори ўринбосари 1000 доллар пора билан ушланди\nЖамият\t16 Август 2019 12:56 3421\nСурхондарёда коллежга ўқишга киритишни ваъда қилиб, эвазига 9 млн сўмга яқин пул олган ўқув муассасаси директори ўринбосари қўлга олинди.\nСариосиё тумани Агросаноат касб-ҳунар коллежи директори ўринбосари И.М. ушбу коллежга ўқишга жойлаштириш ҳамда келгусида танишлари орқали тумандаги Педагогика касб-ҳунар коллежига ўқишни кўчиртириб бериш эвазига фуқаро Н.Н.дан 8 млн 700 минг сўм пулларни олган вақтида ашёвий далиллар билан ушланган.\nСурхондарё коррупция коллеж\nФарзандини сотаётган икки аёл қўлга тушди Сурхондарёда савдо мажмуаси ёниб кетди Сурхондарёда уч кишига пулни қалбакилаштиргани учун суд ҳукми ўқилди. Пуллар Тошкентда ишлаб чиқарилган Шавкат Мирзиёев Сурхондарёга жўнаб кетди Шавкат Мирзиёев Сурхондарёга жўнаб кетди Сурхондарёда мудҳиш ЙТҲда икки киши ҳалок бўлди\n18 Январь 08:49 20554\n19 Январь 15:59 12345\n20 Январь 11:55 11773\n18 Январь 10:59 10255\n18 Январь 10:53 10037


80 минг долларлик қўғирчоқ, 600 минг долларлик сурат. Фарзандларини қимматбаҳо совғалар билан талтайтирадиган машҳурлар - Daryo\n18:37, 31.05.2020 56457\n1 июнь — Халқаро болаларни ҳимоя қилиш куни муносабати билан фарзандидан ҳеч нарсани аямайдиган, баъзан уларни ҳаддан зиёд эркалатиб юборадиган машҳурлар ҳақида маълумот берамиз.\nБритания қироллигининг фахри, ёқимтой шаҳзода Жорж, юзидан табассум аримаслиги ва ҳамиша аъло кайфиятда бўлиши билан каттаю кичикнинг меҳрини қозонган. Оила аъзоларини-ку айтмаса ҳам бўлаверади. Жоржнинг бувиси Кэрол Миддлтон байрамлардан бирида набирасига дунёдаги энг қимматбаҳо ўйинчоқлардан бирини: тебранадиган зебра совға қилган. Stevenson Brothers фирмасига қарашли мазкур ўйинчоқ учун 5742 доллар сарфланган. Бу сумма шаҳзода Чарльз томонидан тақдим қилинган 22 минг доллар фургонли уйча олдида ҳеч нарса эмас.\nБлюнинг ота-онаси хонанда Жей-Зи ва Бейонсе қизининг оғзидан чиққанини муҳайё қилади. Қизалоқ бир ёшга тўлиши муносабати билан ўтказилган тантана учун юлдузли жуфтлик 200 минг доллар тўлаган. Блюнинг ўйинчоқ ва буюмлари нафақат ўзига хослиги, балки нархи билан ҳам кишини лол қолдиради. Swarowski тошлари билан ясатилган ванна, нархи 80 минг доллар бўлган бриллиант Barbie бунга яққол мисол.\n16:23 Бугун 1051\n16:12 Бугун 2615\n16:05 Бугун 3073\n15:59 Бугун 5423\n23:05, 22.10.2020 174644\n20:47, 21.10.2020 111686\n19:59, 21.10.2020 90202\n20:58, 21.10.2020 67228


Сурия ва ироқлик қочқинларнинг АҚШга киришини тўхтатувчи қонун лойиҳаси қабул қилинди\nИроқ ва суриялик қочқинларнинг АҚШ ҳудудига қадам қўйиши¸ янги қонун лойиҳасига кўра¸ деярли тақиқланади.\nАҚШ Конгрессининг Намояндалар палатаси Сурия ва ироқлик қочқинларнинг Америка ҳудудига киришини ниҳоятда қийинлаштирувчи қонун лойиҳасини қабул қилди.\nЛойиҳага кўра¸ бу икки давлатнинг бошпана сўраëтган фуқаролари АҚШ миллий хавфсизлик агентликлари уларнинг Америка хавфсизлигига таҳдид эмаслигини ҳужжатлаштириб бермагунга қадар АҚШ ҳудудига киритилмайди.\nЛойиҳани маъқуллаб республикачи намояндалардан 242 нафари¸ демократларнинг 47 нафари овоз берди.\nҚонун лойиҳаси эндиликда Сенатда овозга қўйилади. Сенатдаги демократлар бу лойиҳани ўтказмасликни¸ президент Обама эса¸ унга вето қўйишини билдирмоқда\nҚонун лойиҳасининг Намояндалар палатасида маъқулланганига муносабат билдиран президент Обама¸ республикачи мухолифларини Сурия ва Ироқдан жон сақлаш учун қочаëтган “бева ва етимлар”дан қўрқаëтганликда айблади.\nАҚШ Федерал тергов бюроси директори Жеймс Коми мазкур қонун юзасидан жиддий ташвиш билдирди. Коми таъкидича¸ бу қонун қочқинларнинг АҚШга келишини мутлақ имконсиз ҳолга айлантириш баробарида¸ 30 дан ошиқ давлат фуқароларига АҚШга визасиз саëҳат қилиш имтиëзини берувчи дастурни ҳам йўққа чиқариши мумкин.\nАйни пайтда¸ хавфсизликни кучайтиришга қаратилган янги чора-тадбирлар доирасида АҚШ Давлат департаменти кўп саëҳат қилувчи фуқаролар паспортига 24 саҳифалик илова киритишни 2016 йил 1 январидан тўхтатишини эълон қилди.\nБу қарор¸ айтилишича¸ АҚШ паспорти хавфсизлигини таъминлаш ва халқаро паспорт стандартларига мослашиш мақсадида қабул қилинган.


Мундиалнинг навбатдаги иштирокчилари ва бортдан ташқарида қолганлар\nOct. 9, 2017, 12:44 p.m. 5537\nЯкшанба оқшомида 2018 йилги жаҳон чемпионати саралаши ўйинлари давом эттирилди. Европада жаҳон чемпионатининг яна бир иштирокчиси аниқланди. Варшавада Польша Черногорияни 4:2 ҳисобида ғалаба қозониб, мундиалга чиқди. Ўйиннинг 85-дақиқасида Роберт Левандовски яна гол урди ва Европа саралаш минтақасида урилган голлар сони бўйича рекорд ўрнатди (16 гол). Африка минтақасида эса Миср Конгони мағлуб этиб, муддатидан аввал мундиал йўлланмасини ҳал қилди.\nГермания рекорд ўрнатди\nГермания – Озарбойжон – 5:1 (Горецка, 8, 66. Вагнер, 54. Рюдигер, 64. Эмре Жан, 81 – Шейдаев, 34).\nМундиал йўлланмасини аввалги турда нақд қилиб бўлган немислар ярим захира таркиби билан Озарбойжонни йирик ҳисобда мағлуб этди.\nГермания терма жамоаси 2016 йилнинг майидан буён ўз майдонида илк марта гол ўтказди. Немисларнинг 7 ўйиндан иборат «қуруқ» сериясини Рамиль Шейдаев тўхтатди\nШу билан бирга Германия ЖЧ саралаши доирасида қаторасига 16-учрашувда ғалаба қозонди.\nНорвегия – Шимолий Ирландия – 1:0 (Брант, 71, автогол).\nЧехия – Сан-Марино – 5:0 (Крменчик, 8, 23. Копиц, 27. Новак, 71. Кадлец, 83).\nБу гуруҳдаги учрашувлар амалда ҳеч нарсани ҳал қилмас эди. Чехлар иккинчи таркиби билан Сан-Марино устидан осонлик билан ғалаба қозонди, аммо чехлар бу натижадан кейин учинчи ўриндан кўтарилмади. Шимолий Ирландия ҳам Норвегияга қарши ўйиндан олдин плей-оффга чиқиб бўлганини билар эди ва бу ўйинда ҳам интрига йўқ эди.\nЛевандовски рекордни янгилади\nДания – Руминия – 1:1 (Эриксен, 59, пенальти – Деак, 88). Четлатиш: Ганеа (Руминия), 63.\nПоляклар бу гуруҳда биринчи ўринни эгаллашига ҳеч кимда шубҳа йўқ эди. Охирги турда черногорияликларга қарши дуранг натижа ҳам мезбонларнинг биринчи ўринда қолишини таъминларди. Лекин маълум бўлишича, агар поляклар мағлубиятга учраганида ҳам ҳеч нарса ўзгармас экан, данияликлар ўз майдонида Руминияни енга олмади. Ҳолбуки, скандинавлар иккинчи бўлим ўрталаридан бир киши кўп бўлиб ҳаракат қилди.\nДанияликлар бу дурангдан кейин очколари сонини 20тага етказди ва ўтиш ўйинларида қатнашадиган бўлди.\nПольша – Черногория – 4:2 (Мачиньски, 6. Грощицки, 16. Левандовски, 85. Стойкович, 87, автогол – Мугоша, 78. Томашевич, 83).\nПольша жаҳон чемпионатининг 14-иштирокчисига айланди. Левандовски жамоадошлари билан бу саралаш босқичида 10 ўйинда 8 ғалабага эришди, 1 дуранг ва 1 мағлубият қайд этилди.\nОхирги тур ўйинида черногорияликларда назарий жиҳатдан ўтиш ўйинларида қатнашиш учун имконият сақланиб қолганди ва иккинчи бўлимда жамоа катта куч билан олдинга ташланди.\nАммо якунда Левандовски якуний ҳисобни ўрнатди - 4:2. Польша Россияга боради. Бу польяклар учун саккизинчи жаҳон чемпионати бўлади.\nҚозоғистон – Арманистон – 1:1 (Турисбек, 61 – Мхитарян, 26).\nАрманистон бу саралаш босқичини жуда ёмон ўтказди. Мхитарян ва жамоадошлари гуруҳ аутсайдери устидан ҳам ғалаба қозона олмади. ЖЧ-2014 саралашида бу тера жамоа 13 очко олиб, иккинчи ўриндаги жамоадан 3 очколик фарқ билан учинчи ўринда қолганди. Бу сафар эса 10 ўйинда фақат 2 ғалаба ва 7 очко билан бешинчи ўрин.\nШотландлар армияси ҳалокати\nСловения – Шотландия – 2:2 (Безяк, 52, 72 – Гриффитс, 32. Снодграсс, 88). Четлатиш: Цесар, 90+2 (Словения).\nОхирги тур олдидан гуруҳда иккинчи ўринда бўлган Шотландия Люблянада ғалаба қозона олмади ва ўтиш ўйинларида қатнашиш имкониятини қўлдан чиқарди. Аввалига ишлар яхши кетаётганди, Гриффитс биринчи бўлимда шотландларни олдинга бошлади. Аммо иккинчи бўлим мезбонлар устунлигида ўтиб, улар икки гол уришди. Ўйин охирида Снодграсс томонидан урилган иккинчи гол шотландларга ёрдам бера олмади. Улар яна жаҳон чемпионатидан қолиб кетишди.\nШотландиядагилар айбдорни топишди, бу пуштиранг футболкалар.\nСловакия – Мальта – 3:0 (Немец, 33, 62. Дуда, 69).\nСловениянинг қўллаши словакларга ёрдам бермаслиги мумкин. Мальтани йирик ҳисобда мағлуб этган словаклар 2-ўринга кўтарилиб олишди лекин бу жамоа қўшимча кўрсаткичлар пастлиги туфайли плей-оффда иштирок эта олмаслиги ҳақиқатга яқинроқ.\nЛитва – Англия – 0:1 (Кейн, 27, пенальти).\n«Уни тўхтатишнинг ягона йўли – шунчаки уни стадионга қўймаслик», – дея ҳазиллашганди Литва бош мураббийи Эдгарас Янкаускас ўйиндан олдин ўтказилган матбуот анжуманида. Аммо Болтиқ бўйидаги давлат терма жамоаси Кейнни стадионга киришдан тўхтата олмади, уларнинг бахтига қарши инглизлар мураббийи уни майдонга туширди ва Кейн фантастик голли сериясини давом эттирди.\nАнглия жаҳон чемпионати учун саралаш босқичларида 21 учрашувни мағлубиятсиз ўтказиб, ўз рекордини такрорлади.\nАфрикадан иккинчи йўлланма. 28 йилда илк марта\nМиср — Конго 2:1 (0:0)\nГоллар: Салоҳ (63, 90+5, пенальти) — Бука (87).\nМиср терма жамоаси ЖЧ-2018 саралаш босқичи доирасидаги 5-турда Конго терма жамоасидан устун келди (2:1). Муҳаммад Салоҳнинг дубли жамоага йўлланмани тақдим этди. Айниқса Салоҳ 95-дақиқада киритган голи билан миллат қаҳрамонига айланди ва терма жамоасини Россияда бўлиб ўтадиган ЖЧ-2018 йўлланмасини нақд қилиб қўйишида бош ролни ўйнади.\nБу мисрликлар учун учинчи марта мундиал йўлланмасини қўлга киритилиши бўлди. Шунингдек терма жамоа сўнгги 28 йилда илк марта жаҳон чемпионатида иштирок этадиган бўлди. Гуруҳда мисрликлар 5 учрашувда 12 очко тўплади. Кутилмаган натижа сифатида эса Гана терма жамоасининг йўлланмани қўлга кирита олмаганини кўрсатиб ўтиш мумкин.\n21 Сентябрь 3269\n21 Сентябрь 643\n21 Сентябрь 5399\n21 Сентябрь 5049\n21 Сентябрь 3344\n21 Сентябрь 3167\n21 Сентябрь 7352\n21 Сентябрь 6885\n20 Сентябрь 2330\n20 Сентябрь 15885\n19 Сентябрь 14470\n20 Сентябрь 37269\n16 Сентябрь 25721\n20 Сентябрь 18548\n20 Сентябрь 18003\n18 Сентябрь 17963


Ноябрь премьераси: янги “007” кино ишқибозларини ҳайрон қолдира олдими?\n11:50 / 13.11.2015\nБритания разведкасининг суперагенти Жеймс Бонд ҳақидаги йигирма тўртинчи фильм.\nБош ролларда: Дэниэл Крэйг, Леа Сейду, Кристоф Вальц, Рэйф Файнс, Наоми Харрис, Эндрю Скотт, Бен Уишоу; камеода Моника Белуччи; режиссёр – Сэм Мендес. Ҳолливуд киноларининг ишқибозларига бу номлар жуда яхши таниш. Улардан ташкил топган ижодий жамоадан нафас ютиб навбатдаги дурдонани кутаётган эдик. Кутганимиздай бўлиб чиқдими?\nВоқеалар Мехикода, халқ сайли чоғида бошланади. Ажабтовур ниқоб тақиб олган Бонд ўн минглаб одамлар ичидан ўзига керакли шахсни – шаҳарда кўпорувчилик ҳаракати уюштиришни режалаштираётган террорчи Марко Скьяррани осонлик билан топади. Лекин уни йўқ қилиш унчалик осон кечмайди – аввал улкан бино кунпаякун қилинади, сўнг икки рақиб сайлга чиққан аҳолининг боши узра вертолёт ичида думалашиб курашади.\nҒалабага, ҳар доимгидай, Бонд эришади.\nБу фильмдаги энг биринчи ва энг яхши саҳна бўлди. Ундан кейин эса мутлақо тушунарсиз ва бемаъни югур-югурлар бошланиб кетди (эслатиб ўтамиз, қаҳрамонларнинг деярли барчаси китобдан олинганига қарамай, сюжет Бонд ҳақидаги романларга алоқадор эмас). Марҳум М (Жуди Дэнч) ўз видеовасиятида Ванга ҳавас қилса арзийдиган аниқлик билан келажак воқеаларини башорат қилади-ю (ҳаммасини билар экансан, нега йиллар давомида асосий душманларингни йўқ қилишга ҳаракат қилмадинг?), Бонд ҳеч қандай эҳтиёжсиз дунё кеза бошлайди, йўл-йўлакай уни бир-биридан мантиқсиз саргузаштлар таъқиб қилади...\nБу Дэниэл Крэйг ижросидаги охирги Бонд эди. Лекин тетралогия ижодкорлари бир-бири билан чиройли хайрлашишни истамаган кўринади: сценарийнавислар қизиқроқ сюжет устида бош қотириб ўтиришмаган, режиссёр эса оригинал топилмалар билан мухлисларни қувонтириш ўрнига хронометражни кинематографда миллион марта такрорланайвериб сийқаси чиқиб кетган киноштампларга тўлдирган. Фильм шу қадар жўн, зерикарли ва соддаки, қаҳрамонларнинг хатти-ҳаракатларини ва сюжет бурилишларини бемалол олдиндан топиб ўтирдим: мана ҳозир разведканинг янги бошлиғи Макс Денби (Эндрю Скотт) шошилиб кабинетига киради, чироқни ёқади, хонанинг бир четида эса уни ўзи қидираётган рақиби – янги М (Рэйф Файнс) кутиб ўтирган бўлиб чиқади; бош қаҳрамон йигит бош қаҳрамон қиз ўзини мудофаа қила олиши учун унга тўппонча беради, бундан олдин бу ўйинчоқни қандай ишлашини кўрсатади, тепкининг қаердалигини кўрсатишдан бошлайди, албатта; бир қарашда беозор қизалоқ эса қуролни шартта қўлига олиб, сафарбарликдаги ҳарбий хизматчи мисоли саноқли сонияларда сочиб ташлайди; Бонд жиддий тафтиш арафасида турибди, лекин нимагадир раҳбарият бунга қарши, лойиҳа жуда “вақтида” ёпилади, натижада бош қаҳрамон бир ўзи қолиб кетади.\nТетралогиянинг биринчи қисми бўлмиш “Рояль” казиноси”да илгариги Бондларга хос баъзи бир штамплардан (“Бонд. Жеймс Бонд”; “Ароқли мартини. Силкитинг, аралаштириб юборманг”) қочилгани энг катта муваффақиятлардан бири деб топилган эди. Таассуфки, “Спектр”да уларнинг барини ўз ўрнига қайтаришга қарор қилинибди.\nФильм сюжетини илгариги қисмлар билан боғлашга ҳаракат қилингани уни янада беўхшов қилиб қўйган, негаки бу боғланиш тамоман сунъий бўлиб, ақлини бироз ишлатган томошабиннинг кулгисигагина сабаб бўлади. Гўёки илгариги қисмларда чиққан рақиблар “Спектр” аъзолари эмиш-у, улар Франц Оберхаузер (Кристоф Вальц) томонидан атайлаб Бонднинг йўлига ташланган эмиш. Лекин улар ўртасида қуруқ сўзлардан бошқа бирорта мантиқий боғлама йўқ: бу душманлар Бондни қидириб келгани йўқ, аксинча, агент ўзи уларнинг изига тушган. Уларнинг қилган ишлари ҳам “Спектр”нинг фаолияти ва мақсадларига мутлақо мос келмайди. Бош душманнинг Бондга тутинган ака бўлиб чиқиши эса болалигимда урф бўлган ҳинд фильмларини эслатиб юборди. “Америкача гўзаллик”, “Лаънатланган йўл”, “Ўзгаришлар йўли” сингари дурдона фильмларни фахрий рўйхатига ёзиб қўйган Сэм Мендесдай кучли режиссёр бундай иккиламчи ва сифатсиз картинани тасвирга олиши уят!\nМайда хатоларни (Мехиконинг марказида бутун бошли бино тўкилиб тушса-ю, ундан бир чақирим наридаги одамлар ҳеч нарсадан бехабар байрамни давом эттирса!) санаб ўтирмадик энди, бунга вақт ҳам, тоқат ҳам йўқ.\nРусча тақризларда фильмнинг жанг саҳналари ва махсус эффектлар кўп мақтовларга сазовор бўлди. Аммо, бу эпизодларнинг кенг миқёсли ва қиммат эканлигига қарамай, уларда ҳеч қандай оригинал саҳна, бир дона ҳам ўзига хос каскадёрлик трюки йўқ, барчаси эски анъанавий арсеналдан кўчирилган. Пойга саҳналарида шахсан мен машиналарнинг ғувиллашидан бошқа нарсани кўрмадим, жанг саҳналари эса шу қадар жўн ва аҳмоқона олинганки, беихтиёр Жеймс Бонд қўрқинчли кўринишга уринаётган масхарабозларга қарши курашаяпти, деб ўйлайсиз. Дарҳақиқат, кинотасма Бонд ҳақидаги фильмларнинг пародиясига ўхшаб қолган.\nБу сафар “Энг яхши актёр” номига муносиб бирорта номзодни кўрсата олмайман. Актёрларнинг хатти-ҳаракатлари, мимикаси, феъл-атвори эски фильмлардан қолиб кетган кўникмаларнинг такроридан иборат бўлиб қолган. Режиссёр улардан характерлари устида ишлашни умуман талаб қилмаган чамаси. Дарвоқе, фильмдаги Мадлен Суонн образи бир неча йиллар муқаддам “Франциянинг энг истиқболли актрисаси” бўлган Леа Сейдунинг Ҳолливуддаги карьерасининг бебахт якуни бўлса ажаб эмас – бундай нўноқ ижро билан у ўзига бундай миқёсдаги бошқа иш топа олмайди. “Рояль” казиноси”да Веспер образини гавдалантирган Ева Грин уни чангида қолдириб кетган.\nМайли, Дэниэл Крэйг, Бен Уишоу, Наоми Харрис, Рэйф Файнс, Леа Сейду – булар бондиананинг анъанавий қолипидан чиқиб кета олмайдиган образларни жонлантирган, дейлик, Моника Белуччига эса шунчаки етарли экран вақти ажратилмаган. Лекин Кристоф Вальцдай буюк актёрдан кўпроқ нарсани кутишга ҳақли эдик.\n“Ёмонотлиқ разиллар” фильмида штандартенфюрер Ганс Ландани гавдалантирган австриялик юлдуз бутун дунёни ҳайратга солиб, бир уринишдаёқ Оскарга сазовор бўлди; “Озод қилинган Жанго”да ҳам эскисидан қолишмайдиган мафтункор ролни ижро эта олди. У ҳатто франшизанинг илгариги қисми бўлмиш “Координаталар: “Скайфолл”да бош ярамас образини яратган бетакрор актёр Хавьер Бардемни ҳам ортда қолдириб кетса керак, деб ўйлаган эдим. Лекин ишонч оқланмади.\nСюжетга кўра, Кристоф Вальц Бонднинг илгариги барча душманларига бошчилик қилган, ўта ақлли, айёр ва хавфли жиноятчи. Бироқ актёр бу вазифанинг уддасидан чиқа олмаган. Вальц ижросидаги Оберхаузер ўзини эплай олмайдиган болакайга ўхшайди, ҳазилкаш бизнесменга ўхшайди, лекин юқорида тасвирланган шахсга ўхшамайди. У улкан синдикат раҳбари, дунёнинг энг хавфли жиноятчиси эмас, штандартенфюрер Ландага тақлид қилишга чиранаётган масхарабозга ўхшаб қолган. Бир сўз билан айтганда, Бондлар тарихидаги энг беозор ва зарарсиз жиноятчи.\nВальцга “Энг ёмон роль” номинациясини бериб қўймасликка бор кучи билан ҳаракат қилган бошқа бир инсонни ёдга олмай бўлмайди. Оберхаузернинг ўнг қўли, Бонднинг ашаддий таъқибчиси мистер Хинкс образини яратган таниқли рестлер, яккакураш устаси Дэйв Батиста фильмдаги бошлиғини шармандали номинациядан асраб қолди. Бу одам 30 ёшидан буён 13та фильмда қатнашди, лекин ҳалигача кино учун туғилмаганини тушуниб етмади. Савиясизлиги боис Батиста Бонднинг ашаддий таъқибчисини юқорида тилга олинган масхарабозлар тўдасининг раҳбарига айлантириб қўйди: Бонд қаерда бўлса, Хинкс ҳам ўша ерда, лекин, ёнида ўнта одами ва бир дунё қуроли бўлишига қарамай, агент уни жуда оддий усуллар билан ёки тасодифлар туфайли доғда қолдиради, натижада “зўравонлар қироли” Африка чўлларида аҳмоқона ўлим топади. Умид қиламанки, Мендес бу бесўнақай мушаклар уюмини ростанам ўша чўлларда адаштириб келган ва энди унинг аянчли ижросини катта экранларда бошқа кўрмаймиз.\nКамдан-кам ютуқлардан бири саунд-трэкдир. Томас Ньюман ижодидан бўлган дилбар ашула фильм бошида янграб, томошабинларни бироз овутади.\nЭнг яхши кадр – биринчиси. Мехикодаги фестиваль. Узундан-узоқ кадр улкан скелет муляжидан бошланиб, бир дақиқадан сўнг ер билан битта бўладиган бино томида тугайди.\nЭнг ёмон кадр – мистер Хинкснинг бўйнига чирмалиб қолган арқон уни поезддан ташқарига тортиб кетишидан олдин ўрта планда Батистанинг қиёфаси кўрсатилади. Бу қиёфа бир сониядан сўнг ҳаёт билан видолашадиган одамнинг ҳис-туйғуларини акс эттирмайди; у пародияларда учрайдиган “кулгили ўлим” саҳналарига мос, Бонд ҳақидаги фильмга эмас!\nХулоса: Ёмон. Жуда ёмон. Қўл учида олинган.\nМуаллиф: Элдор Асанов


ЎзЛиДеП 04.12.2019 16:19\n2003 йил 15 ноябрда партиянинг илк таъсис съезди ўтказилган бўлиб, ўтган ўн олти йил ичида ушбу партия уч карра парламент ва маҳаллий Кенгашларга ўтказилган сайловларда етакчи, уч марта партиядан кўрсатилган номзодлар Президент сайловларида ғолиб бўлди.\n2016 йил декабрда Президент сайловида партиядан кўрсатилган Шавкат Миромонович Мирзиёев номзодини халқимиз якдиллик билан қўллаб-қувватлади.\nПартия юртимиздаги тинч-осойишта ҳаёт, барча соҳада қўлга киритилаётган ютуқ ва натижалар Президентимиз ташаббуси билан ишлаб чиқилган 2017 – 2021 йилларга мўлжалланган Ҳаракатлар стартегиясида белгиланган амалий ишлар натижаси эканини эътироф этади.\nЎзбекистон ўз тараққиётининг янги — миллий юксалиш, яъни мамлакатимиз тараққиёти, халқимизнинг ҳаёт даражаси ва турмуш сифатини ҳар томонлама юқори поғонага кўтариш босқичига дадил қадам қўймоқда. Барча соҳада модернизациялаш, инсон ҳуқуқ ва эркинликлари, қонун устуворлигини таъминлаш асосида Ўзбекистоннинг янги, демократик қиёфаси яратилмоқда. Давлатимиз, эл-юртимизнинг салоҳияти ва куч-қудратига таяниб, табиий бойликларимиздан оқилона фойдаланиб, партия ўз олдига қўйган эзгу мақсадлар сари изчил қадам ташламоқда. Шундай халқчил, шиддатли ислоҳотлар даврида партия мамлакатимиз сиёсий майдонида мустаҳкам ўрин эгаллади.\nБугунги кунда партия мураккаб вазифаларни зиммасига оладиган, мамлакатимиз ва халқимизнинг стратегик манфаатлари йўлида ҳаракат қилишга қодир сиёсий куч сифатида ўзини кўрсатмоқда. Хусусан, ўтган давр мобайнида партия дастурларида қўйилган мақсад ва вазифалар ижросига қаратилган тизимли ишлар амалга оширилди.\nИқтисодиётимизда барқарор юқори ўсиш суръатларига эришилмоқда, саноат, савдо, қурилиш соҳаларида ривожланиш жадаллашмоқда, ишлаб чиқаришга хорижий инвестициялар, замонавий техника ва технологиялар кенг жалб этилмоқда.\nПартия дастуридаги давлат ва жамият бошқаруви, суд-ҳуқуқ тизимини такомиллаштириш, мамлакатимизнинг мудофаа қудратини мустаҳкамлаш, ҳақиқий бозор иқтисодиётига ўтиш бўйича қатор долзарб вазифалар изчил амалга оширилмоқда.\nПартиянинг муҳим вазифаси — кичик бизнес ва тадбиркорлик соҳасини қўллаб-қувватлаш ва рағбатлантириш, мамлакатимиз иқтисодий қудратини, юртимизда тинчлик ва барқарорлик, ижтимоий тотувликни мустаҳкамлашда бу соҳа ҳиссасини янада ошириш учун қулай шарт-шароит яратиб беришдан иборат.\nНега деганда, тадбиркор нафақат ўзи ва оиласини, балки халқни ҳам, давлатни ҳам боқади. Бинобарин, Юртбошимиз таъбири билан айтганда, “Халқ бой бўлса, давлат ҳам бой ва қудратли бўлади”.\nЯлпи ички маҳсулотда хусусий секторнинг улуши ортиб бормоқда. Кейинги йилларда яратилган қулай шароит, хусусий мулк манфаатини ҳимоя қилишга қаратилган қонунчилик базаси тадбиркорларнинг эркин фаолият олиб бориши учун мустаҳкам замин яратди. Жаҳон банкининг “Doing Business — 2020” рейтингида Ўзбекистон 69-ўринни, “Бизнесни рўйхатдан ўтказиш” кўрсаткичи бўйича эса 190 та давлат орасида 8-ўринни эгаллагани ҳам бунга далолат.\nОилавий тадбиркорликни ривожлантиришга катта эътибор бериляпти. Биргина шу йилнинг ўзида “Ҳар бир оила — тадбиркор” дастури доирасида 7,2 трлн. сўмдан ортиқ имтиёзли кредит ажратилди.\nПартиянинг хорижда ишлаётган ватандошларимизнинг ҳуқуқ ва манфаатларини ҳимоя қилиш бўйича ташаббуси давлатимиз раҳбари ва хал-қимиз томонидан қўллаб-қувватланди. Чет элда меҳнат қилаётган фуқароларимиз оилаларини арзон уй-жой билан таъминлаш, уларга субсидиялар ажратиш ва ҳимоялаш бўйича зарур шароитлар яратилмоқда.\nХалқимизни ҳаётдан рози қилиш ва фаровон турмушини таъминлаш борасида давлатимиз\nраҳбари ташаббуси билан “Обод қишлоқ”, “Обод маҳалла”, “Yoshlar — kelajagimiz”, “Беш муҳим ташаббус” каби дастурлар амалга оширилмоқда.\nТаълим, соғлиқни сақлаш соҳаларида ислоҳотлар ҳаётга изчил татбиқ этилмоқда. Янги шифохоналар, тиббиёт марказлари, оилавий ва хусусий клиникалар фаолияти йўлга қўйилмоқда, давлат-хусусий шериклик, хусусий секторнинг иштироки кенгайиб бориши рағбатлантирилмоқда.\nПартия давлат сиёсатининг устувор йўналишига айланган кам таъминланган, ногиронлиги бўлган инсонлар, ёшлар, хотин-қизлар, кекса авлод вакилларини ижтимоий ҳимоя қилишда фаол иштирок этиб келмоқда.\nАлбатта, ўз вақтида қабул қилинган кўплаб муҳим Фармон ва қарорлар, ҳукуматимизнинг қатъият ва ташаббускорлик билан иш олиб бораётгани ҳал қилувчи омил бўлмоқда. Бу борада партия депутатлик корпусининг, айниқса, парламентдаги фракциясининг алоҳида ўрни бор. 2015 — 2019 йиллар давомида O‘zLiDeP фракцияси аъзоларининг ташаббуси билан 90 та қонун лойиҳаси ишлаб чиқилганини алоҳида эътироф этиш жоиз.\nХалқ депутатлари маҳаллий Кенгашлардаги O‘zLiDeP депутатлик гуруҳлари фаоллиги ҳам ошгани сезилмоқда. Улар томонидан 11 057 маротаба эшитув ташкил этилган, 44 035 та депутатлик сўрови юборилган, 2 290 та назорат-таҳлил фаолияти амалга оширилган, маҳаллий Кенгашлар доимий комиссияларига 5000 га яқин таклифлар киритилган.\nO‘zLiDeP ўз ғоялари тарғиботига алоҳида эътибор қаратмоқда. Бу борада партиявий лойиҳалар муҳим ўрин тутмоқда. Сайловлар оралиғида партиянинг “Аёллар қаноти” ва “Ёшлар қаноти” томонидан 30 дан ортиқ йирик лойиҳалар амалга оширилди.\n200 дан зиёд ёш олимлар иштирокида “Ёш олимлар лигаси”, “Янги авлод кадрлари” лойиҳалари орқали йигит-қизларимизнинг интеллектуал салоҳиятини намоён этишга кўмаклашилди.\nАҳоли яшайдиган пунктларнинг 61 тасида “O‘zLiDeP кутубхонаси” ташкил этилиб, кутубхоналар фонди 63 693 та китоб билан бойитилди. “Парламентда менинг ўрним” мақсадли лойиҳаси орқали ёшларни парламент фаолияти билан яқиндан таништириш, янги қонун лойиҳаларини муҳокама қилиш ва қабул қилиш жараёнига жалб этиш, уларнинг сиёсий-ҳуқуқий билимларини оширишга эришилмоқда. Мазкур лойиҳада фаол иштирок этган 850 нафар йигит-қиз партиянинг кадрлар захирасига киритилди.\nЁшларни фермерлик ҳаракатига фаол жалб қилишга кўмаклашиш мақсадида партия “Ёш фермер” республика кўрик-танловини ташкил этди. Бу кўрик-танловда 14 384 нафар ёш фермер қатнашди. Ёшларнинг инновацион ташаббусларини қўллаб-қувватлаш мақсадида ўтказилган “Start up” партиявий лойиҳасида ёшлар томонидан ишлаб чиқилган бир қатор инновацион ва истиқболли ғоялар қарийб 16 млрд. сўм миқдоридаги кредитлар эвазига молиялаштирилди.\nАёлларнинг сиёсий фаоллиги, жамиятдаги ўрни ва мавқеини оширишга қаратилган вазифалар ижросини таъминлаш мақсадида йўлга қўйилган “Бунёдкор аёллар”, “Соғлом оила — мустаҳкам оила”, “Фаровон оила” каби лойиҳалар, айниқса, “Ишбилармон аёл” кўрик-танлови оммавийлиги билан ажралиб турди.\nУшбу лойиҳалар доирасида беш йиллик ҳисобот даврида 19 935 та тадбир ташкил этилиб, уларда 1 млн. 255 мингдан ортиқ хотин-қизлар қамраб олинган.\nҚисқача айтганда, 2015 — 2019 йилларда бошланғич партия ташкилотлари ва партия аъзолари ўсиши, уларнинг сифат таркибини яхшилаш бўйича бир қатор ижобий ишлар рўёбга чиқарилди.\nШу давр мобайнида партия сафларини сифат жиҳатидан мустаҳкамлаш устувор вазифа этиб белгиланди ва иш сон эмас, сифат тамойили асосида ташкил этилди. Аъзоларни партияга қабул қилиш, янги бошланғич партия ташкилотлари(БПТ)ни тузиш тартиби қайта кўриб чиқилди, партия сафларига аъзоликка қабул қилиш бўйича онлайн тизим яратилди.\n2015 йили партиянинг бошланғич ташкилотлари 9 329 тани ташкил этган бўлса, 2019 йил 1 ноябрь ҳолатига кўра, уларнинг сони 12 723 тага етди. Бу даврда БПТларимиз 3 394 тага ёки 36 фоизга кўпайган. Партия аъзолари сони 248 379 нафардан 754 820 нафарга етди. Партия аъзоларининг сафи деярли 3 баробар ортган.\nҚулайликлар яратиш мақсадида партия веб-сайтида онлайн аъзолик жорий этилди, 26 мингга яқин партия аъзолари бу имкониятдан фойдаланди.\nПартия бошланғич партия ташкилотларини кўпайтириб, участкаларни тўлиқ қамраш бўйича вазифаларни уддалади. Ҳозирги вақтда республика бўйича 10 137 та сайлов участкаси бўлса, партияда 12 723 та БПТ бор. Яъни тўлиқ қамраб олиш имконияти мавжуд. Бу эса Қонунчилик палатасига 150 нафар, Қорақалпоғистон Республикаси Жўқорғи Кенгеси, вилоятлар ва Тошкент шаҳар Кенгашларига 831 нафар, шаҳар ва туман Кенгашларига 5 738 нафар депутатликка партия номзодларининг сайловларда муносиб қатнашишини таъминлаш имконини беради.\n5 та йўналиш бўйича устувор вазифалар\nO‘zLiDeP Президентимиз ташаббуси билан қабул қилинган Ҳаракатлар стратегиясидаги кенг кўламли сиёсий, иқтисодий ва ижтимоий ислоҳотлар йўлини оғишмасдан, қатъий ва изчил давом эттириш, эркин, демократик, инсонпарвар давлат қуриш, фуқаролик жамиятини шакллантириш, Ватанимиз иқтисодий қудратини юксалтириш ва янада равнақ топтиришни ўзига асосий дастуруламал этиб белгилаб олган. Шунинг учун ушбу эзгу мақсадларни рўёбга чиқаришга қаратилган O‘zLiDeP IX съездида тасдиқланган сайловолди дастуридаги 5 та йўналиш бўйича устувор вазифалар қуйидагиларни ўз ичига қамраб олади:\n— истиқболда изчиллик билан сайловларнинг пропорционал тизимига ўтиш, “Электрон парламент” ва “Электрон халқ депутатлари кенгаши” концепцияларини ривожлантириш;\n— бошқарувнинг бозор механизмларини кенгайтириш, “Электрон ҳукумат” концепциясини изчил амалга ошириш;\n— “рақамли ва ахборот жамияти” шаклланиши шароитида давлат ва жамият бошқарувининг барқарорлигини, давлат органлари ва бошқа ташкилотлар ўртасида давлат-хусусий шериклигини ривожлантириш учун қулай шарт-шароитларни шакллантириш;\n— давлат хизматига замонавий фикрлайдиган, янгича тафаккурга эга ёш авлод кадрларини жалб этиш, бошқарувнинг инновацион, янада мослашувчан моделларини, шу жумладан, лойиҳа моделини (Agile, Scrum, Kanban, PRINCE2 ва бошқа) ишлаб чиқиш ва жорий этиш.\n— судлар мустақиллигини амалда таъминлаш учун бошқа ҳуқуқни муҳофаза қилувчи органларнинг ортиқча ваколатларини оптималлаштириш;\n— жиноят қонунчилигини қайта кўриб чиқиш, халқаро амалиётни чуқур ўрганиб, демократик ва либерал қонунчилик тамойилларига мувофиқ бўлмаган миллий жиноят қонунчилигимизнинг санкцияларини инсонпарварлик тамойиллари асосида либераллаштиришни изчил давом эттириш;\n— адвокатура соҳасига аралашувлардан бутунлай воз кечиш, адвокат мақомини олиш учун қўйилган стажировка муддати ҳақидаги талабни бутунлай бекор қилиш;\n— нодавлат нотариатни кенг йўлга қўйиш, нотариатда квота деган эскича, ўзини оқламаган қараш ва тизимдан бутунлай қутулиш, нотариал ҳаракатларнинг масофадан туриб, интерактив — электрон хизмат кўринишидаги фаолият соҳасини кенгайтириш;\n— олий юридик таълим даргоҳларини кўпайтириш.\n— тадбиркорликка оид барча қонун ва қонуности ҳужжатларини тўлиқ инвентаризация қилиш ва унификациялаш ҳамда Тадбиркорлик кодекси лойиҳасини ишлаб чиқиш;\n— Ўзбекистоннинг “Бизнесни юритиш”, глобал рақобатбардошлик, инновациялар, саноатнинг рақобатбардошлиги индекслари бўйича дунёнинг етакчи 50 мамлакати қаторидан ўрин эгаллашини таъминлаш, 2030 йилгача иқтисодиётда саноат улушини икки баробар ошириш;\n— инвестиция фаолиятига оид 10 га яқин қонунларни унификациялаш, инвестиция лойиҳалари ҳужжатларини ишлаб чиқиш, экспертизадан ўтказиш ва тасдиқлашнинг соддалаштирилган тизимини жорий этган ҳолда ягона Инвестиция кодекси лойиҳасини ишлаб чиқиш;\n— қишлоқ хўжалиги кластерларини, кўп тармоқли фермер хўжаликларини, қишлоқ хўжалиги маҳсулотларини сақлаш, ишлов бериш, транспортда ташиш ва сотиш (экспорт қилиш) бўйича кичик ишлаб чиқариш корхоналари (“қишлоқ хўжалиги хаблари”) тармоғини ривожлантириш ҳамда “Кластерлар фаолияти тўғрисида”ги қонун лойиҳасини ишлаб чиқиш;\n— жаҳон “Тўртинчи саноат инқилоби” арафасида турган бир паллада Ўзбекистоннинг рақобатбардошлигини ошириш, мамлакатнинг инновацион тараққиётини жадаллаштириш, “билимлар иқтисодиёти” ва “рақамли иқтисодиёт”ни ривожлантириш;\n— “Ҳар бир оила — тадбиркор” деган олижаноб ғояни изчиллик билан ҳаётга татбиқ этиш, жамиятда фаол тадбиркорлик маданиятини шакллантириш, “Тадбиркорлар академияси”ни, соҳага қизиқаётган ёшлар учун эса консалтинг марказларини ташкил қилиш;\n— 2020 — 2025 йилларда республикада хизмат кўрсатиш соҳасини ривожлантириш стратегиясини ишлаб чиқиш;\n— илмий-техник ишланмалар натижаларини ишлаб чиқаришга татбиқ қилишни тезлаштириш ва инновацион маҳсулотларни халқаро бозорга чиқариш тизимининг барқарор занжирини яратиш ва ривожлантириш мақсадида “Венчур тадбиркорлиги” ёки “Венчур молиялаштириш тўғрисида”ги қонун лойиҳасини ишлаб чиқиш ва қабул қилиш;\n— аёллар ва ёшлар тадбиркорлигини ривожлантириш эвазига иш ўринларини яратишнинг комплекс чора-тадбирларини ишлаб чиқиш;\n— ёшларга доир давлат сиёсатини оғишмасдан давом эттириш;\n— ёшларимизнинг мустақил фикрлайдиган, юксак интеллектуал ва маънавий салоҳиятга эга бўлиб, дунё миқёсида тенгдошларига ҳеч қайси соҳада бўш келмайдиган инсон бўлиб камол топиши учун бор куч ва имкониятларни сафарбар этиш;\n— профессионал ва хусусий таълимни изчил ривожлантириш;\n— соғлиқни сақлаш тизимини дунёдаги пеш-қадам марраларга олиб чиқиш, унинг инновацион ва инсон капиталини кўпайтириш, давлат-хусусий шериклик тамойиллари асосида тиббиёт сифатини тубдан яхшилаш;\n— хусусий мактабгача таълим муассасалари тармоғини кенгайтириш, профессионал хусусий таълимни янада ривожлантириш “бутун умр давомида таълим олиш” концепциясини жорий қилиш;\n— диний экстремизмга қарши кураш сиёсати, энг аввало, “Жаҳолатга қарши маърифат”, “Маърифат ва таълим — тинчлик ва бунёдкорлик йўли” тамойилларини ҳаётга изчил татбиқ қилиш асосида олиб борилишини қўллаб-қувватлаш;\n— мамлакатимиздаги турли миллат ва элатлар, фуқаролар тотувлиги, ўзаро ҳурмат ва меҳр-оқибат муҳитини кўз қорачиғидек асраш;\n— юртимизда виждон ва эътиқод эркинлиги, турли миллат вакилларининг ҳуқуқларини тенг кафолатлаб, диний бағрикенглик муҳитини мустаҳкамлаш;\n— диёримизда 130 дан зиёд миллат ва элатлар вакиллари ўзаро ҳамжиҳат яшаши, мавжуд барча конфессияларга мансуб диний ташкилотлар эркин фаолият юритишига амалий ҳисса қўшиш;\n— жамиятимиздаги ўзаро дўстлик ва ҳамжиҳатликни янада кучайтириш, қайси миллат, дин ва эътиқодга мансублигидан қатъи назар, фуқаролар учун тенг ҳуқуқларни таъминлаш.\nСайловга саноқли кунлар қолди. Бу муҳим сиёсий жараёнда ғолиб бўлиш учун O‘zLiDeP ва унинг барча аъзосида етарли имконият, куч ва салоҳият бор. Шу кунларда ҳар бир юртдошимиз, айниқса, бўлажак сайловда биринчи марта қатнашиши кутилаётган 2,5 миллион йигит-қиз O‘zLiDeP партиясига жуда катта ишонч билан қараб турибди. Бу ишончни оқлашдан, юртдошларимиз учун янада қулай\nшароитлар яратиш, фаровон ҳаёт барпо этиш жараёнида фаол иштирок этишдан каттароқ бахт борми?!\nЎзбекистондек жаннатмонанд юртда яшаш, халқимизнинг бахту саодатига шерик бўлиш, ҳеч шубҳа йўқки, ҳар бир партия аъзоси зиммасига жуда катта масъулият юклайди. O‘zLiDeP сайловолди платформаси учун\n“Мақсадимиз ойдин ва унга эришишнинг аниқ йўлларини биламиз”, “Халқ бой бўлса, давлат ҳам бой ва қудратли бўлади” деган эзгу сўзларни шиор қилиб танлагани бежиз эмас.\nБугун O‘zLiDeP Ўзбекистоннинг сиёсий саҳнасида энг кўп аъзо ва тарафдорларига эга бўлган, фаровон ҳаётни таъминлашда етакчи роль ўйнайдиган халқчил партияга айлана олди. Шундай экан, бўлажак сайловларда партия 754 мингдан зиёд аъзолари, асосий ғоя ва мақсадларига хайрихоҳ миллионлаб юртдошларига ишонади.\nЎзЛиДеП Тошкент шаҳар Кенгаши аппарати мафкуравий тарғибот-ташвиқот ишлари бўлими мудири,\nЎзЛиДеП Тошкент шаҳар Кенгаши матбуот котиби


Илм ва фан - Страница 147 из 166 - www.ziyouz.uz\nБош саҳифа Илм ва фан (147)\n(1423–1450) (1449-1450) Мовароуннаҳрда 1449-1450 йилларда ҳукмронлик темурий ҳукмдор. Улуғбекнинг ўғли. Шоҳрух саройида тарбия олган, ҳарбий юришларда қўшиннинг ўнг қанотига қўмондонлик қилган. Гавҳаршод бегим ва тархон амирлар Шоҳрух ўлимидан сўнг (1447) Абдулатифни олий бош қўмондонликка тайинлаб, унинг амакиваччаси Алоуддавлани тахтга ўтқазишган. давоми…\n147-саҳифа. Жами: 166Боши«143144145146147148149150151152»Охири


500 минг янги иш ўрни яратиш йўлидаги вазифалар — Alternatus\n18.02.2020 NodirbekLeave a Comment on 500 минг янги иш ўрни яратиш йўлидаги вазифалар\nИккинчи муҳим жиҳат, ишчи кучи. Тан олиш лозим, содда айтганда, агар оилавий тадбиркорлик ортидан хонадонда учта иш ўрни очилса, оиланинг 4 нафар аъзоси ўртасида талаш бўладиган ҳолатларимиз ҳам бор. Ахир ким ўз уйидан узоққа кетмасдан, ҳаётини хавф остига қўймасдан даромад қилгиси келмайди. Бу ўринда қўшни ва қариндошларни гапирмаса ҳам бўлади…\nМасалан, ногиронлиги бор шахслар учун ўзига хос, алоҳида ижтимоий уйлар ташкил қилиш. Содда қилиб айтганда, катталар учун “боғча”. Уйида ногирони борлар билади, кимдир доим қараб ўтириши лозим. Аммо ногиронлиги бор шахсни эрталаб шундай уйларга олиб бориб қўйилса, уларнинг кунлик дастури ўз ичига саёҳат, кўнгилочар тадбирлар, тиббий кўрик, овқатланиш ва дам олиш каби қатор жиҳатларни олган ҳолда тузиб чиқилса… Бу борадаги фикрларни давом эттириш ва хулоса қилишни ўқувчига қолдирамиз.\nПрезидент маҳаллий ишлаб чиқарувчиларни қўллаб-қувватлашга қаратилган ҳужжатни имзолади


Taklif 2020-12-14 17:58:08\nШифокорларни қоғозбозликдан халос этиш учун жараёнларни рақамлаштириш.\nTaklif 2020-12-14 17:55:38\nБирламчи буғин шифокорларига ипотека уйлари ажратиш.\nTaklif 2020-12-14 17:54:44\nОилавий шифокорга ёрдам берадиган ўрта тиббий ходимлардан иборат терапия, педиатрия, акушерлик ва патронаж бўйича “тиббиёт бригадалари” ташкил этиш.\nTaklif 2020-12-14 17:50:30\nМактаб ўқитувчиларини мутахассислиги бўйича аттестациядан ўтказиш ва лицензиялаштириш.\nTaklif 2020-12-14 17:49:36\nОммавий ахборот воситалари босма нашрларига эътиборни кучайтириш, ушбу йўналишда фаолият юритган кекса авлодни қадрлаш, рағбатлантириш, фахрий журналистларни хотирлаб бориш.\nNematova Surayyo Sobirovna\nTaklif 2020-12-14 16:28:41\nÕzbekiston fuqarolari chet el universitetlariga imtihonsiz tõlov asosida õqishga kirib, bir yildan sõng Õzbekiston universitetlariga kõchirib, õqishni davom ettirishyapti. Chet el universiteti emas õzimizning universitetlarga imtihonsiz tõlov asosida õqishga kirishni, yõlga qõyishni sõrardim.\nTaklif 2020-12-13 13:03:29\nDavlat tomonidan va boshqa imtiyozli asosda berilayotgan arzon uy joylarni berishda, xonadon xonalarini oilaning farzandlariga qarab yani xonalar soni oiladagi qiz bolalar soni inobatga olinadi, taklifim uy xonalari sonini belgilashda oʻgʻil bolalar soniga qarab belgilash kerak chunki oʻgʻil bolalar katta boʻlganda ular oilali boʻlishini oila azosi yana bir kishiga koʻpaysa bu xonalar soni kamlik qilishi mumkin, uy oluvchi fuqarolarning xoxishiga qarab uyning xonalari oiladagi oʻgʻil farzandlar soniga qarab belgilansa yaxshi boʻlardi.\nBozorova Gulnora Mustafoyevna\nTaklif 2020-12-12 20:25:31\nTashkilotlarda Davlat tili boʻyicha mutaxassis faoliyat yuritsa imlo xatolarga yoʻl qoʻyishlar tuzatiladi.\nTaklif 2020-12-12 18:49:02\nBusiness Continuity Planning - Бизнес давомийлигини режалаштириш Тарих шуни кўрсатадики, пандемия ҳолатлари жаҳон миқёсида кўп содир бўлган. Мисол учун вабо сингари юқумли ва ҳаёт учун хавфли касалликдан бир миллиондан зиёд ёки Осиё гриппидан тўрт миллион инсон вафот этган. Барчамизга маълумки КОВИД-19 пандемия сабаб икки миллион инсон бугунги кун қадар вафот этди. Мен Тошкент шаҳрида олиб борган сўровнома асосида шуни аниқладимки, Тошкент шаҳар аҳолисининг камида 70% КОВИД-19 касалининг енгил формаси чалинган. Қолаверса, мамлакатлар иқтисодиёти мисли кўрилмаган даражада зарар кўраяпти. Озиқ-овқат, дори-дармон ва бошқа муҳим маҳсулотлар таъминоти маълум бир вақтга ҳаттоки узилиб қолди. Ушбу ҳолат сабаб миллионлаб инсонлар очликни бошдан кечирди ёки шунга яқин ҳолатга учради. Қискача айтганда, кўп мамлакатлар бундай фавкулотдаги вазиятга тайёр эмаслиги яққол билиниб қолди. Айрим иқтисодчилар каби мен хам 2008 йили АҚШ молия бозорида содир бўлган кризисни муддатдан 6 ой олдин, коронавирус пандемияси бутун дунёга тарқалиб кетишини эса 2019 йил декабр ойида башорат қилиб, олим иқтисодчилар билан ўз фикрларими бўлишган эдим. Ҳаттоки, Тошкент аэропортида айримларга маска ҳам тарқатган эдим. Озиқ-овқат, маска, тиббий қўл-қоп ва бошқа товарларга талаб ошиб, танқислик бўлишини ҳам Ўзбекистонда айтиб ўтган эдим. Шу бугун яна ишонч билан айтаманки, коронавирус пандемиясига ўхшаш ҳолат яна қайтарилади. Бу фақат вақт масаласидир. Балким 3-5 йилда, балки 10-15 йилда, лекин албатта қайтарилади. Инглиз тилида айтганда: think global, act local (думай глобально, действуй локально) иборасига эътибор қилиш зарур. Тизимли хатарларни аниқлаш ёки пандемия каби холатларда иқтисодий турғунликка тушмаслик учун уларга ечим топиш ҳар қандай давлат ҳар кандай ташкилотнинг вазифаси бўлиши шарт. Шунинг учун Ўзбекистонда ҳам "Business Continuity Planning - Бизнес давомийлигини режалаштириш" стратегиясини ишлаб чиқиш керак.\nTaklif 2020-12-12 17:39:56\n1.Создание Совета по правам человека при Президенте Республике Узбекистан 2.Ратификация конвенции о правах инвалидов 3.Открытие дома ННО в Ташкенте (который должен был открытся в марте 2019 года, но до сих пор этот пункт Указа Президента не реализован) 4.Формирование общественой палаты при Президенте Республике Узбекистан 5.Создание в г Ташкенте "Центра спортивной реабилитации лиц с инвалидностью" 6.Принятие Кодекса ННО (был предусмотрен в государственной прогаме 2020 года но не реализован) 7.Принятие Кабинетом Министров Республике Узбекистан государственной программы "Без барьерная среда для лиц с инвалидностью"\nTaklif 2020-12-12 13:04:57\nВақтинча сақлаш ҳибсхоналарни ИИВ ҳамда ДХХ тассаруфидан чиқариш бўйича таклиф Давлат хавфсизлик хизмати (ДХХ) ҳамда ички ишлар вазирлиги (ИИВ) ҳузурида тергов ҳибсхоналари мавжуд бўлиб, ушбу вақтинчалик сақлаш ҳибсхоналарда жиноят содир этганликда айбланувчи шахслар тергов ва суд жараёнларида сақланади.АҚШ ва Европа давлатлари ҳамда инсон ҳуқуқлари бўйича халқаро ташкилотлар Ўзбекистон Республикасида маҳбуслар ёлғон кўрсатмалар беришга мабурланганлиги ҳақида йиллар давомида ёзиб келган. 30 ноябр 2017 йилда Ўзбекистон Президенти Шавкат Мирзиёев инсонларни қийноққа солиб олинган иқрорлик кўрсатмаларидан жиноят ишларида далил сифатида фойдаланишни тақиқлаган фармонни имзолаган. Менинг фикримча шундай инсон қадриятларига зид омилларни олдини олиш йўлларидан бири бу "вақтинча сақлаш ҳибсхоналарни ИИВ ҳамда ДХХ тассаруфидан чиқаришдир." Бу нима дегани: 1.\tҲуқуқий томондан вақтинча сақлаш ҳибсхоналарни ягона бир давлат ёки ҳусусий ёки давлат-ҳусусий сектор шерикчилигида мустақил ташкилотга айлантириш. 2.\tЯнги, халкаро стардартларга жавоб берадиган, БМТнинг инсон ҳуқуқларини химоя қилиш принциплари асосида, алоҳида вақтинча сақлаш ҳибсхоналарни қуриш. 3.\tДХХ, ИИВ ҳамда бошқа ҳуқуқни химоя қилувчи органлар ҳузурида барча тергов ҳибсхоналари ёпиш. 4.\tИнсон жиноят ёки ҳуқуқбузарликда айбланиб қўлга олинган вақтдан бошлаб то суд қарори чиққунча барча маҳбуслар ушбу мустақил вақтинча сақлаш ҳибсхоналарда, ҳуқуқлари паймол қилинмаган ҳолда, сақланишини таъминлаш. Бунда: \tФуқаро қўлган олинганидан кейин энг кўпи билан 30 дақиқа мобайнида унинг вақтинча сақлаш ҳибсхонасига топширилишини таъминлаш. \tТерговчи ва айбланувчи ёки гувоҳ сифатида қўлган олинганларни учрашувини юқоридаги вақтинча сақлаш ҳибсхоналарида видео камера олдида амалга ошириш (пастдаги расмга қаранг) ва ҳаказо.\nKarimov Shuhrat Tolibovich\nTaklif 2020-12-12 12:53:13\nДавлатни ва жамиятни кучли булиши учун, давлат назорати остида "ишлаб чикариш" корхоналарини купайтириш ва ёш кадрларни жалб килиш. Давлат корхоналарини купайтириш.\nTaklif 2020-12-11 18:39:00\nУзбекистон Республикаси мустакиллигини 30 йиллиги кукрак нишонини таъсис килиш ва биринчи навбатда мустакиллик илк кунларида хокимият тизимида ишлаб хозирда пенсиядаги ота ва оналаримизни сунгра бошкаларнихам такдирлашни таклиф килпмиз\nTaklif 2020-12-11 18:20:19\nФарғона водийси университетларида журналистика факультети минтақавий филиалларини очиш.\nTaklif 2020-12-11 18:19:35\nТадбиркорларга қарзларини бўлиб-бўлиб тўлаш имкониятини бериш ва бунинг натижасида ўз фаолиятини узликсиз давом эттиради, шу билан бирга давлат олдидаги қарзларини ҳам тўлаб боради ҳамда мавжуд иш ўринларини сақлаб қолади.\nTaklif 2020-12-11 18:19:15\nВазирлар Маҳкамасининг «Давлат ўрмон фондига кирмайдиган ерларда дарахтлар ва буталардан фойдаланишни тартибга солиш ва улардан фойдаланиш" соҳасида рухсат бериш тартибини янада такомиллаштириш.\nTaklif 2020-12-11 18:18:45\nСолиқ қарзи мавжуд эмаслиги тўғрисида электрон маълумотномани ягона портал орқали тақдим этилишини ОАВда тарғиботини кучайтириш.\nНажмиддинов Асадулло Икромхонович\nTaklif 2020-12-11 18:18:20\nТоғлардаги табиий заҳиралардан оқилона фойдаланиш, бу ҳудудлардаги биохилма-хилликни асраш, тоғли минтақалар аҳолисининг яшаш шароитларини яхшилаш.\nTaklif 2020-12-11 18:17:50\nШахар ва туманларда жамоат транспорт сохасини сифатини яхшилаш ва чора тадбирлар кўриш.\nTaklif 2020-12-11 18:17:15\nЁшларни касбга йўналтириш ишларида амалий машғулотлар ҳажмини кўпайтириш ҳамда моддий-техник базани ривожлантиришда халқаро андозалар даражасидаги илғор технологиялар жорий этиш.


Чет тилини 15 кунда ўрганган ёш саҳобийни биласизми? - Hidoyat.uz\nЧет тилини 15 кунда ўрганган ёш саҳобийни биласизми?\nАсосий саҳифа Мақолалар Чет тилини 15 кунда ўрганган ёш саҳобийни биласизми?\nЧоп этилди Iyun 24, 2020 Чет тилини 15 кунда ўрганган ёш саҳобийни биласизми?da fikr bildirishni o'chirish\nБизни давримизда кўп тилни билувчи қобилият эгаларини полиглот – (юнончадан, “кўп тилли”) дейишади. Келиб чиқишлари турлича, турли замон ва маконларда яшаган бўлишларига қарамай, уларни бир нарса бирлаштиради: полиглотлар рекорд даражадаги қисқа вақт ичида чет тилини ўзлаштиришлари мумкин.\nОдамлар уларнинг иқтидорларида ҳамма вақт ҳайратда қолган, улар ҳақида китоблар ёзилган.\nХусусан, тарихда ўтган шундай улуғ зотлардан бири Зайд ибн Собит розияллоҳу анҳу бўладилар. Бу йигитнинг исми Ислом тарихининг зарварақларида исми олтин ҳарфлар билан битилган.\nЗайд ибн Собит 11 ёшларида мусулмон бўлганлар. Расулуллоҳ соллаллоҳу алайҳи васаллам унга иброний тилини ўрганишни буюрганларида Зайд бу тилни 15 кунда тўлиқ ўргандилар. Ўшанда ёшлари 13 да эди. Кейин эса 17 кунда сурёний тилини ҳам ўргандилар. Абу Бакр розияллоҳу анҳу бу кишига Қуръонни жамлашни буюрганларида ёшлари 23 да эди.\nКелинг, бу хусусда ўзлари нима деганларига қулоқ тутамиз:\n«Расулуллоҳ соллаллоҳу алайҳи васаллам менга амр қилдилар ва мен у киши учун яҳудийларнинг ёзувини – бошқа ривоятда: сурёнчани – ўргандим. Шунда у зот: «Мен яҳудларга мактубимни ишонмайман», дедилар. Мен ярим ой ўтмай у тилни яхшилаб ўрганиб олдим. У зот уларга мактуб ёзсалар, мен ёзар эдим. Улар у зотга ёзишса, мен ўқиб берар эдим».\nАбу Довуд, Термизий ва Ҳоким ривоят қилишган.\nБундан ташқари Зайд ибн Собит розияллоҳу анҳу нафақат Расулуллоҳнинг таржимонлари балки котиблари ҳам бўлганлар. Шу сабабдан Аллоҳнинг каломи – Қуръони каримнинг аввал саҳифаларда жамланиши, сўнгра териларга нусхаси кўчирилиши, яъни Мусҳафи шарифни жамланишида бу буюк саҳобий энг асосий вазифалардан бирини бажарганлар. Чунки бу киши Расулуллоҳ соллаллоҳу алайҳи васалламнинг котиби Зайд ибн Собит розияллоҳу анҳу эдилар.\nҲоким ўзининг «Мустадрак» китобида икки шайхнинг шартига мувофиқ санад билан Зайд ибн Собитдан қуйидаги ривоятни келтиради: «Зайд ибн Собит: «Расулуллоҳ соллаллоҳу алайҳи васалламнинг ҳузурларида Қуръонни руқъаларга ёзар эдик», деди».\nҲадисдаги «руқъа» калимаси тери ёки қоғоз парчасини англатади. Бу эса ўз навбатида Расулуллоҳ соллаллоҳу алайҳи васалламнинг даврларидаги ваҳий котиблари учун ёзиш қулай бўлган асбобларнинг баъзи турларини билдиради.\nАбу Бакр розияллоҳу анҳунинг даврларида жамланган саҳифалардан бир неча нусха кўчириш учун Зайд ибн Собит, Абдуллоҳ ибн Зубайр, Саъид ибн Осс ва Абдурраҳмон ибн Ҳорис ибн Ҳишомдан иборат илмий гуруҳ тузилган.\nАлбатта, бу гуруҳга энг етук кишилар танлаб олинган. Ривоятларда келтирилишича: «Ҳазрати Усмон розияллоҳу анҳу: «Одамларнинг энг яхши ёзадигани ким?» дедилар. «Расулуллоҳ соллаллоҳу алайҳи васалламнинг котиби Зайд ибн Собит», дейишди. «Одамларнинг арабчани энг яхши биладигани ва энг фасоҳатлиси ким?» дедилар. «Саъид ибн Осс», дейишди. «Саъид имло қилсин. Зайд ёзсин», дедилар».\nИсломда оила қуришдан кўзланган мақсадлар\nМиср виза тўловини бекор қилмоқчи\nМеъёр дастуримиз бўлсин!\nИсломга интилган аёл. НАСРОНИЙ АЁЛ ҲАМКАСБИ УЧУН ҲАЖ ЙЎЛЛАНМАСИНИ ЮТИБ ОЛДИ\nҚорачой-Черкес республикасининг (Россия таркибида) Мусулмонлари идораси совринга ҳаж йўлланмаси қўйилган …\nНикоҳ туфайли асирликдан қутулган зот…\nИмом Абу Музаффар ас-Самъонийнинг (426-489 ҳ.) ноодатий равишда қулликдан қутулгани …\nАжойиб фиқҳий масала\nИСРО ВА МЕЪРОЖГА ИМОН КЕЛТИРИШ\n“Исро” (الإسراء) Аллоҳ таоло Пайғамбаримиз Муҳаммад соллаллоҳу алайҳи ва салламни кечанинг бир бўлагида Маккадаги Масжидул Ҳаромдан Қуддусдаги Масжидул Ақсога сайр қилдиришидир.\n“Меърож” (المعراج) эса, Аллоҳ таоло Пайғамбаримиз Муҳаммад соллаллоҳу алайҳи васалламни Қуддуси шарифдан юқорига, яъни, Ўзининг Ҳузурига кўтаришидир.\nИсро ва Меърож катта набавий мўжизалардан бири ва унга имон келтириш вожибдир. Аҳли сунна вал жамоа жумҳур уламолари сўзига кўра ҳар иккиси ҳам Пайғамбаримиз алайҳиссаломнинг руҳ ва жасадлари билан ўйғоқлик ҳолатларида бўлган. Уйқу ҳолатида бўлмаган.\nИсро воқеаси Қуръони каримнинг оятлари билан собит бўлган. Қуръони каримда шундай дейилади:\nسُبْحَانَ الَّذِي أَسْرَى بِعَبْدِهِ لَيْلًا مِنَ الْمَسْجِدِ الْحَرَامِ إِلَى الْمَسْجِدِ الْأَقْصَى الَّذِي بَارَكْنَا حَوْلَهُ لِنُرِيَهُ مِنْ آَيَاتِنَا…\nяъни: “(Ўз) бандаси (Муҳаммад)ни, унга мўъжизаларимиздан кўрсатиш учун (Маккадаги) Масжиди Ҳаромдан (Қудсдаги) Биз атрофини баракотли қилган Масжиди Ақсога тунда сайр қилдирган зотга тасбеҳ айтилур…” (Исро сураси 1-оят)\nИсро воқеасини инкор қилиш куфр бўлади. Чунки бу қатъий далил (яъни, муҳкам оят)га қарши чиқишдир.\nМеърож эса саҳиҳ ҳадислар ва ижмоъ билан собит бўлган. Лекин уни инкор қилган кишини кофирга чиқарилмайди, балки у фосиқ, бидъатчи бўлади. Имом Абу Ҳанифа раҳматуллоҳи алайҳ “Фиқҳул акбар” китобида шундай дейдилар: “Меърож хабари ҳақдир. Ким уни рад қилса бидъатчи ва адашган бўлади”. Тавфиқ Аллоҳдан.


Ҳакамларга инсоф берсин! » Lochinlar.UZ\n» Про-лига » Ҳакамларга инсоф берсин!\nҲакамларга инсоф берсин!\n"Косонсой" жамоаси мавсумнинг дастлабки турида аламли мағлубиятга учради.\n"Нурафшон"га қарши кечган ўйинда Аҳмаджон Эргашев раҳбарлигидаги ҳакамлар бригадаси очиқдан очиқ майдон эгаларига ён босишди ва вакилларимизни руҳан синдиришди. Аҳмаджон Эргашевга ўхшаган ҳакамлар миллий футболимиз равнақига қўйилган асосий "тўсиқ" бўлиб хизмат қилишмоқда. Бинобарин, асосий вақтга қўшиб берилган дақиқаларда "тоза" ўйиндан ташқари ҳолатда киритилган голни ҳисоблаб Генадий Кочнев шогирдларини ғалабасини таъминлаб беришди.\nНукуслик ҳакамлар кўр-кўрона ўйинни олиб борганликларига нафақат меҳмонлар балки ўйингоҳга йиғилган асарият мухлислар ҳам лолу ҳайрон қолишди. Майли бироз бўлсада майдон эгаларига ён боссин, русчасига "симпатия" кўрсатсин...Аммо ёш футболчиларни руҳан синдириб, ўйин суръатини "ўлдириши" чидаб бўлмас ҳолдир.\nТўғри айрим мухлислар бу фикрларимизни ўқир экан "ҳа жамоаси ютқазса ҳамма аламини ҳакамлардан оладида" дейишаётгандир. Бироқ, ундай эмас, шу куни ҳакамлар "чегарадан" анча чиқиб кетишди. Зотан шу куни косонсойлик футболчилар ҳар томонлама рақиблардан маънолироқ фубол кўрсатишга эришишди. Ёш ҳужумчи Шаҳзод Убайдуллаев ва бошқалар қулай имкониятларда фойдалана олишмади...Шундай бўлсада, футболчиларимиздан кейинги ўйинда ғалаба қозонишларини кутиб қоламиз. Ҳакамларга эса инсоф сўраб қоламиз...\n3-тур. 17 апрел (якшанба)\n«Косонсой» (Косонсой) – «Ёзёвон-Лочинлари» (Ёзёвон)\n«Хотира-79» (Уйчи) – «Цементчи» (Қувасой)\n«Динамо» (Самарқанд) – «Норин» (Ҳаққулобод)\nМанба: fckosonsoy.uzскачать dle 10.4фильмы бесплатно


Насроний атиргули (29-қисм) | Azon.uz - Ахборот-таҳлилий портал\n1346 23:00 17.10.2019\nҲамма ҳаяжон билан биринчи бўлимда ёзилганларни эшитиб турди. Шундай гўзал, ўринли ва аниқ тадқиқотга Филиз устоз нима ҳам дея оларди? Тадқиқчимиз сўради:\n– Шу еригача бирор эътироз билдирадиган борми?\nҲеч кимдан сас-садо чиқмади. Мушрик муҳандис – исми Мелиҳ эди – минғирлади:\n– Ажойиб тадқиқот.\nСўнгра Филиз устозга юзланди:\n– Сизнингча бирор янглиш борми?\nМен ҳаяжондан қалтирай бошладим. Филиз устоз нима дейди, қандай муносабат билдиради? Босиқлик билан жавоб қилди:\n– Шу ергача бўлган тадқиқотлар ғоятда ўринли. Биз ҳам шундай гапларни гапирамиз. Бизни ажратиб турган жиҳат ечим учун берилган тавсиялар ва кимнинг тавсияси тўғрироқ эканида. Яъни дунёни қандай формулада тузатиш мумкинлиги борасида. Зеро, бу мақолага ўхшаган фикрлар бизнинг китобларимизда ҳам бир неча марта чоп этилган.\nТадқиқчимиз ўз фикрлари билан яна бироз изоҳлаганидан сўнг ўша китобнинг “Мувафақиятсизликларнинг сабаби” номли бўлимини ўқиш учун яна китобни қўлига олди.\nМен ҳайратда эдим. Бир мусулмон насронийнинг мақоласини яхши деб тасдиқлади. Бобомни эсладим. Насроний ёки бошқа динга эътиқод қиладиганлар нима қилса қилсин, бобомга хуш келмасди. Улар нима қилса ёмон бўларди. Улар – кофир. Ундай бўлса, уларнинг ишлари ҳам нотўғри. Лекин Филиз устоз бобомга ўхшамасди. Мен хулосага шошиляпман, ғолибо. Кўрайлик-чи, олдинда аҳвол қандай кечади? Тадқиқчимиз яна ўқишга тушди:\n– “Муваффақиятсизликларнинг сабаби”. Айтайлик, кўйлак тиктириш учун ўзингизга ёққан матони олиб тикувчига боряпсиз. Тикилган либос устингизга ўтирмаяпти. Чевар чокнинг омадсиз чиққанига матонинг сифатсизлигини важ қилиб кўрсатади. Янги мато олиб, бу гал тикувчи хоҳлаган сифатли матони олиб яна ўша тикувчига боряпсиз. Лекин тикилган янги либос ҳам яна кўнглингиздагидай эмас. Муаммо матода эмас, тикувчининг ўзида эканини англаб етиш учун яна неча марта ўша тикувчига борасиз?\nШу жойида тош қаерга отилганини Филиз устоз англаб, Гулдеренга қаради. Мен уларга қараб турардим. Саккизинчи саҳифанинг охиригача келганди. Тадқиқчимиз давом ўқиётганди: “Мусо шундай огоҳлантирилди: “Ўзингга бут-санам ясамагин”.\nИстар-истамас орамизда ўтирганлардан бирига кўзим тушди. Тадқиқчимиз давом этди: “Ва уларга ибодат қилмайсан” (Чиқиш, 20:4.5)\nФилиз устоз сўз навбати сўради:\n– Кечирасиз, мақола жуда узунга ўхшайди. Шунинг учун охирини кутолмайман, изнингиз билан бир нарса сўрамоқчи эдим.\nТадқиқчимиз жуда назокатли эди, хушмуомалалик билан жавоб қилди:\n– Мен шу ергача шуларни тушундим: мамлакатни бошқариш Аллоҳнинг қонунлари билан бўлиши керак демоқчи. Қолаверса, тикувчи мисолида кўрсатилганидай, бугунга қадар туширилган динлар дунёни яхши бошқарилмаётганига шама қилган бўлса, олдинда ҳам шу мавзуга қайтилади. Мен бу китобни аввал ҳам ўқигандим, шу жумладан, “Қуръондан фойда йўқ. Агар Қуръон яхши тикувчи – бошқарувчи бўлса дунё шу ҳолга тушармиди?” демоқчи, адашмадимми?\nТадқиқчим жавоб берди:\n– Ҳа, шундай, сиз ундай деб ўйламайсизми? 1400 йилдирки дунёга Қуръон ҳукмронлик қилади.\nҲамма диққат билан уларни эшитар экан, Ойнур гапга қўшилди:\n– Кечирасиз, аралашмоқчи эмасдим, лекин Мете Суер биродар бундай дейиши, бутун дунёдаги ғала-ғовурга Қуръонни айбдор қилиши мумкин эмас. 1400 йил олдин туширилган Қуръонни бугунги муҳит учун жавобгар қилиш ақлга сиғмайди-ку. Қолаверса, биродар Мете Суэр бундай демайди, деёлмайди! Илтимос, ўқиганларимизни тўғри тушунайлик.\n– Лекин Қуръонни биламиз деганлар Қуръонга ҳеч қулоқ солишмади-да! Айб Қуръонга итоат қилмаганларда.\n– Бу қарашингиз тўғри эмас. Қуръон инсоният дардига дармон бўлса эди, инсоният бу ҳолга тушмасди. Мана, ислом дунёсини кўряпсиз, разолат бошдан ошган.\nФилиз устоз ҳеч кутилмаган савол билан гўёки ўртага бомба ташлади:\n– Хўш, унда айтинглар-чи, икки минг йилдан бери Инжил билан бошқарилаётган мамлакатлар нега адашиб-улоқиб кетди? Бу юртларда нега тажовуз, зўравонлик ҳаддан ортиб кетди? Нега қотилликлар дақиқа сайин кўпаймоқда? Ҳар бир дақиқада бир жиноят рўй бермоқда. Бу ҳолатда фойда бермаётган нарса Инжилми? Боз устига, 4 китобдан иборат ҳолда. Тўртта Инжил ҳам биргина Қуръон билан айни чизиқда айланяптими?\nҲаммамиз бир-биримизга қарадик. Тадқиқчимиз совуққонлик билан Исонинг Аллоҳнинг ёнида эканини узоқ изоҳлади. Филиз устоз ҳам саволида давом этди:\n– Исо учун, Аллоҳ учун бу иш шунчалик қийинмики, икки минг йилдан бери ишларини битириб ерга тушишмади? Менинг эътиқодимда бўлмаганини сўраяпман, албатта, тушунгандирсиз? Яъни айтмоқчиманки, дунёнинг бу ҳолга келишига на Инжил, на Қуръон айбдор. Хато гапирмайлик.\n– Йўқ, сиз нотўғри тушундингиз. Инжилни сохталаштирдилар. Янглиш изоҳладилар демоқчийдим. Исони Аллоҳ дейишди, Инжилнинг қоидаларига риоя қилинмади, бутлар ясадилар. Дин кишилари манфаат ортидан қувди. Насроний дунёси Инжилга қулоқ солмади, унинг оқибатини яхши билиб турибсиз.\nФилиз устоз сўради:\n– Хўш, биз Қуръон тарафдорлари Қуръонни эшитмаганлари учун шу аҳволга тушишди десак, қабул қилмайсиз-да, Инжилга келганда нега бундай деяпсиз? Дорихонадаги дорини ичмай туриб касаллар қандай шифо топсин? Бу қоида сизнинг дорингизга тўғри келади-да, бизнинг доримизга тўғри келмайдими?\nЖуда ўринли савол ташланди. Ҳа, мен ҳам ҳеч ўйлаб кўрмаган эканман. Чиндан ҳам дунёнинг бузилишига сабаб қилиб Қуръонни кўрсатардик, майли-да, бу орада беш минг йиллик Таврот, икки минг йиллик Инжил қаерда эди? Нега булар дунёни асраб қололмаганди? Бизга Инжил кеча туширилгандай изоҳланарди. Нега бу услуб қўлланарди? Ўрнида берилган бу савол миямни уйғотиб юборгандек бўлди. Бу гал тўсатдан олдинги саволларни ҳам эсладим. Тадқиқчим жуда чиройли изоҳлар келтиришга уринарди, лекин ҳеч қайсиниси Филиз устознинг саволини тўлдирмасди. Филиз устоз давом этди:\n– Ислом Инжил ва Тавротни қувватловчи ўлароқ туширилган дин ҳисобланади. Сизларда бўлган нарсаларнинг кўпи бизда ҳам бор, ислом думалоқ ҳалқанинг охирги ва якунловчи қисми ҳисобланади. Айтмоқчиманки, сиз исломни яхшироқ билганингизда ҳозиргидан бошқача назар билан қараган бўлардингиз. Мусулмон бўлмасангиз ҳам Қуръонни бундай ҳақорат қилмаган бўлардингиз…\nТадқиқчи китобнинг “Бут-санам ясамайсан, уларга эгилмайсан” деган буйруғини яна бир бор ўқиди. Бу орада меъмор Мелиҳ эътиборимни тортди: “Бут-санам ясамайсан ва уларга ибодат қилмайсан” деган огоҳлантиришларда Мелиҳ бей бошини сарак-сарак қилар, қошларини чимирарди. Гулдерен билан кўзларимиз тўқнашганида у мени кузатиб турганини сездим. Филиз устознинг саволларидан у ҳам мамнун бўлганди. Тадқиқчимиз насроний Мете Суэрнинг китобини ўқишда давом этди:\n“...Исонинг яқин дўсти ва кузатувчиси бўлган Юҳанно ўз даврида Тангрига сиғинганларга шундай деди: “Эй кичик болалар, ўзингизни бутлардан асранг” (1. Юҳанно, 5:21). Мусо ва Исонинг дўсти Юҳаннонинг айтганлари билан насроний эканлиги иддао қилинаётганларнинг орасидаги фарқни кўряпсизми? Қолавреса, бу асрлардаги катта урушларнинг аксарияти насроний мамлакатларда бошланганига, насроний ва насроний бўлмаган юрт орасида юзага келганига эътибор қилдингизми? Шу ўринда салиб юришлари ва ўттиз йиллик урушни олсак, биринчиси мусулмонларга қарши шиддатли ҳужум эди, бошқаси эса насроний эканлиги иддао қилинадиган миллатларнинг бир-бирларига қарши шиддатли қирғинбароти эдики, Исо ҳеч қачон бундай қилмаган бўларди. Исога аниқ-тиниқ қилиб шу амр келди: “Қилич тутганларнинг ҳаммаси қиличдан ҳалоқ бўлишади” (Матто, 26:52). Минг йилдан зиёд вақтдан бери насроний эканлиги иддао қилинадиган насроний дунёси қилич ва урушга мурожаат қилган. Ҳатто бугунги кунга келиб ҳам насроний дунёси халқлари модерн урушнинг турли хил қуроллари орқали дипломатик тарзда кўзни нишонга оляпти.\nФилиз устоз шу ерда сўзни бўлди:\n– Кўрдингизми, Мете бей ҳам насроний дунёсида тинимсиз урушлар давом этганини тан оляпти. Тикувчи мисолига қайтсак, Инжил ноҳақ айбланмаяптими? Биламан, насроний дунёси Инжилга қулоқ тутмагани учун бу урушларга сабаб бўлди, дейсиз. Ислом дунёсидаги хатоларни ҳам мусулмонлар хато қилишди демасдан, исломни айблаяпсиз.\nФилиз устоз ҳаддан ортиқ таҳлилга берилганини тушуниб, узр сўради, тадқиқ дарси давом этди.\n1-қисм 2-қисм 3-қисм 4-қисм 5-қисм 6-қисм 7-қисм 8-қисм 9-қисм 10-қисм 11-қисм 12-қисм 13-қисм 14-қисм 15-қисм 16-қисм 17-қисм 18-қисм 19-қисм 20-қисм 21-қисм 22-қисм 23-қисм 24-қисм 25-қисм 26-қисм 27-қисм 28-қисм


Патентларни арзонлаштириш таклиф этилмоқда. Россияга кўпроқ мигрантлар керак\nРоссия ҳукумати мамлакатга меҳнат мигрантларини кўпроқ жалб қилиш мақсадида чоралар таклиф қилмоқда. Бу санкциялар шароитида Россия иқтисодиётини қўллаб-қувватлаш учун қилинмоқда. Бу ҳақда Известия нашри ёзмоқда. Хусусан, хорижликлар учун патент нархини арзонлаштириш ва автобус ҳамда темир йўл қатновларини тиклаш шулар жумласидан. Қуйида Россия ҳукумати таклифлари рўйхати билан танишишингиз мумкин. Ўзбекистон,...\nПатентли мигрантларга навбатдаги тақиқ. 1 апрелдан патентли меҳнат мигрантлари Карелияда ҳам ишлай олмайди\nРоссиянинг Карелия республикаси маъмурияти (маъмурий маркази – Петрозаводск шаҳри) патент асосида ишловчи меҳнат мигрантлари ишга қабул қилинмайдиган соҳаларни маълум қилди. Республика раҳбари Артур Парфенчиков шу мазмундаги фармонни имзолаган. Шундай қилиб, 2022 йил 1 апрелдан эътиборан республикада патент асосида меҳнат қилувчи хорижий ишчиларни жалб қилишга доир тақиқ кучга киради. Фармон...\n10/02/2022 Админ Россия хабарлари.\nПатент тўлаш учун реквизитларда КБК ўзгарди\n2022 йилда 1 январдан бошлаб патент учун тўлов қилинадиган реквизитлар ўзгарганлигига эътиборингизни қаратмоқчимиз. Россия Молия вазирлигининг 2021 йил 8 июндаги 75н-сонли буйруғига асосан 01.01.2022 йилдан бошлаб, меҳнат фаолиятини амалга оширувчи чет эл фуқаролари патент учун қуйидаги ўрнатилган код орқали тўлов қилишлари керак бўлади: 000 1 01 02040 01 0000...\n04/01/2022 Админ Россия хабарлари.


Шавкат Мирзиёев Тошкент металлургия заводидаги технологик жараён билан танишди – Газета.uz\nШавкат Мирзиёев Тошкент металлургия заводи фаолияти билан танишди. Мажмуада 27 та мамлакатдан асбоб-ускуналар келтириб, ўрнатилган. «Ҳудудларда яна юзлаб корхоналарнинг барпо этилиши учун жуда катта замин бўлади», — дея таъкидлади президент.\n4 декабр 2020, 20:56 Сиёсат\nПрезидент Шавкат Мирзиёев Тошкент металлургия заводидаги технологик жараён билан танишди. Бу ҳақда давлат раҳбари матбуот хизмати хабар бермоқда.\n«Металл муаммо бўлгани учун саноатда занжир йўқ эди. Бу завод ишга тушиши билан талаб юқори бўлган металлургия маҳсулотини ишлаб чиқариш занжири шаклланади. Ҳудудларда яна юзлаб корхоналарнинг барпо этилиши учун жуда катта замин бўлади», — деди Шавкат Мирзиёев.\nПрезидент эсдалик учун дарахт кўчатини экди.\nТошкент металлургия заводи 8 йилдан сўнг ўзини қоплаши кутилмоқда 4 декабр 2020, 18:36\nПрезидент Тошкент металлургия заводи фаолиятига старт берди 4 декабр 2020, 16:15


Қозоғистон фожиасида кимнинг қўли бор? Иш нега “катта оға”гача етиб борди? Шерзодхон Қудратхўжа билан суҳбат | Qalampir.uz\nҚозоғистон фожиасида кимнинг қўли бор? Иш нега “катта оға”гача етиб борди? Шерзодхон Қудратхўжа билан суҳбат\nИнтервью\t06 Январь 21:25 64741\nТакрор айтишнинг ҳожати йўқ бўлса ҳам эслатиб ўтамиз, Қозоғистонда вазият қалтис бўлиб турибди. Суюлтирилган газ нархининг ошиши ортидан бошланган норозилик намойишлари бугун ўз ўрнини қўпорувчилик ва вайронагарчиликка бўшатиб берди. Мамлакат эплаб бўлмайдиган ҳолатга келиб қолган.\nАлбатта, Қозоғистондаги ушбу вазият минтақа мамлакатларини ҳам анча сергак торттирди. Айниқса, ишга Коллектив хавфсизлик шартномаси ташкилоти (ОДКБ – КХШТ)нинг аралашуви кескинликни янада орттирмоқда.\nОммавий ахборот воситаларида эса Қозоғистон ҳақидаги хабарлар сония сайин кўпаймоқда. Уларнинг қай бирига ишонишни билмайсан киши.\nХўш, Қозоғистонда нима бўляпти? Намойишми ё теракт? Нега Ҳукумат охирги нуқтани қўя олмаяпти? Нега Президент ОДКБга Қозоғистон эшикларини ланг очиб берди? Шулар хусусида QALAMPIR.UZ Халқаро пресс-клуб раиси, сиёсатшунос, профессор Шерзодхон Қудратхўжа билан мулоқот қилди.\nУшбу суҳбатни ҳозироқ юқоридаги видеоплеерда ёки QALAMPIR.UZ’нинг YouTube’даги саҳифасида томоша қилишингиз мумкин.\nҚозоғистондаги вазият Шерзодхон Қудратхўжа\n19 Май 11:12 50173\n18 Май 22:13 31443\n17 Май 22:31 30819\n18 Май 16:28 27354\n17 Май 12:46 24452


Тожикистон расмийлари "мужоҳидлари"ни менсимади\nТожик расмийларига кўра, Раштдаги ҳарбий амалиётлардан сўнг мамлакат хавфсизлигига таҳдид тугатилди.\nРасмий Душанбе "Тожикистон мужоҳидлари" гуруҳи мамлакат учун жиддий хавф туғдирмайди, демоқда.\nТожикистон ҳукуматига таҳдид мазмунида баёнот тарқатган “Тожикистон мужоҳидлари” гуруҳи, Ички ишлар вазирлиги расмийлари фикрича, бу мамлакат учун жиддий таҳдид саналмайди.\n"Мулла Абдулло ўлдирилди, таҳдид тугатилди"\n27 апрел куни Рейтер ахборот агентлиги тожикистонлик исломий жангарилар Имомали Раҳмон давлатига таҳдид солаётгани ҳақида хабар тарқатганди.\nТожикистон мужоҳидлари гуруҳи номидан битилган ўша баёнотда иқтидордаги ҳукумат кучларига қарши ҳужумлар кучайтирилиши билан таҳдид қилинган.\nТожикистонлик мужоҳидлар иқтидордаги ҳукумат кучларига қарши янги ҳужумлар билан таҳдид қилиш баробарида, тожикистонликларни президент Имомали Раҳмон юргизаётган сиёсатга қарши чиқишга даъват ҳам қилган”, дея ёзди Рейтер агентлиги 27 апрел куни.\n“Мусулмонларнинг оёққа қалқиб, Имомали Раҳмоннинг кишанларини улоқтириб ташлашларининг вақти етди. Мулла Абдулло Оллоҳнинг душманларига қарши курашиб келган шаҳид. Оллоҳ учун жонини фидо қилишга тайёр ҳали кўплаб биродарлар бор”, дея иқтибос келтиради шу манба.\nМулла Абдулло лақаби билан танилган Абдулло Раҳимов.\nТожикистонлик мужоҳидларнинг баёноти Тожикистон расмийлари томонидан мулла Абдуллонинг ўлдирилгани ва “Шунинг билан мамлакат шарқидаги таҳдид ҳам тугатилди”, дея жар солаётгани вақтига тўғри келди.\nШу ўринда “Бу таҳдидлар қанчалик реал ва ундан нималар кутиш мумкин?” деган савол туғилади.\nИчки ишлар вазирлигининг номи ошкор қилинишини истамаган расмийси “Тожикистонда мамлакат барқарорлигини издан чиқара оладиган бирорта ҳам куч йўқлиги” ни таъкидлади.\nУнингча, ҳақиқатдан мулла Абдулло Тожикистон учун жиддий таҳдидлар туғдирган.\n“Лекин ҳукумат кучлари бундай таҳдидни бартараф қилиш уддасидан чиқа олди”, деди номи сир тутилган расмий.\n"Иғво қўзғовчи дават"ми?\nАснода бир гуруҳ таҳлилчилар тожик жамиятига таҳдид солаётган гуруҳлар ҳали ҳам мавжудлигини айтади. Лекин улар, таҳлилчилар фикрича, бирор жиддий бурилиш ясашга қодир эмаслар .\nТожикистон парламенти депутати Саидумари Ҳусайни.\nТожикистон парламенти қуйи палатаси вакили Сайидумари Ҳусайни мужоҳидлар баёнотини “иғво қўзғовчи бир даъват” ўлароқ баҳолар экан, бу даъват аксарият томонидан қувватланмаслигига ишонишини айтади.\nТожик депутати Ҳасайни одамларни чалғитиш мақсадида тарқатилган баёнотнинг ташаббускори Ўзбекистон Исломий Ҳаркати бўлиши мумкин дея мулоҳаза юритади.\n- Аҳмадшоҳи Масъуд толиблар билан жанг қилиб юрган кезлар Ўзбекистон Исломий Ҳаракатининг бир гуруҳ аъзолари толиблар томонга ўтиб олиб, тожикистонлик мужоҳидлар номидан Масъудга қарши урушганди. Улар ўзларини Тожикистон мужоҳидлари деб аташарди. Бундан мақсадлари Масъудни тожикларга қарши қайраш бўлган. Мулоҳазамча, сўнгги баёнот ҳам Ўзбекистон ҳукумати тарбиялаган Ўзбекистон Исломий Ҳаракатининг ҳозирдаги раҳбарларининг иши бўлиши мумкин. Чунки тожик фарзандидан бундай ёмонликни кутиш мумкин эмас, - дея фикр билдиради парламентда Тожикистон Ислом уйғониш партиясидан вакил Ҳусайни жаноблари.\nМинтақа бўйича таҳлилчи Қосим Бегмуҳаммадов эса тожик жамиятида ҳукумат жиддий ёндошиши зарур бўлган талайгина муаммолар мавжудлигини айтади.\n- Минтақа давлатлари, жумладан, Тожикистонда араб давлатларидагига ўхшаш муаммолар талайгина. Албатта, бу муаммолар фуқароларни давлат тўнтариш қилишгача олиб бормаса ҳам, ҳар ҳолда ҳукумат мавжуд муаммоларни тезроқ ҳал қилиши лозим. Тожик мужоҳидлари номидан тарқатилган баёнотга тўхталадиган бўлсак, бу ерда хориж хавфсизлик хизматларининг қўли борлиги сезилади.\nМен Тожикистондан бевосита манфаатдор бўлган давлатларни назарда тутаяпман. Бу давлатлар шу йўл билан Тожикистон ҳукуматига бир сигнал юбориб, ўзларининг борликларини эслатиб қўймоқчи,- дейди Қосим Бегмуҳаммадов.\nКузатувчиларга кўра, Тожикистонда диндорлар ҳуқуқларининг бузилиши вазиятни беқарорлаштириши мумкин.\n1997 йил Тожикистонда тожиклар аро ярашув борасида имзоланган битим бу мамлакатдаги беш йиллик урушга нуқта қўйди. Аммо мухолифатнинг айрим лидерлари, жумладан, мулла Абдулло бу ҳужжатни менсимади ва ўз тарафдорлари билан Афғонистонга чиқиб кетди.\nИқтидордаги ҳукумат 2009 йил ёзи ва 2010 йил кузида Рашт водийсида содир этилган ҳужумларда мулла Абдуллони айблаганди.\nШу йил апрел ойи ўрталарида ҳукумат куч ишлатиш тизимлари томонидан мулла Абдуллонинг ўлдирилиши баробарида мамлакат шарқидаги таҳдид ҳам бартараф қилинганини айтган эди тожик расмийлари.\nАммо бир гурҳ кузатувчилар бу мамлакатдаги хавфсизлик билан боғлиқ вазият ҳамон таранглигича қолаётганини айтади.\nКузатувчилар президент Имомали Раҳмон экстремистик гуруҳларга қарши курашиш баҳонасида масжидларни ёпиб қўяётгани, дин вакиллари ва диний таълим устидан назоратни кучайтираётгани баробарида мамлакат хавфсизлигига янги таҳдидлар учун имкон яратаётганини урғулашмоқда.


hidoyat.uz – “Мовароуннаҳр” нашриётининг сайти - ИМОМ ТЕРМИЗИЙ ВА ЙЎЛ УСТИДАГИ ДАРАХТ\nИМОМ ТЕРМИЗИЙ ВА ЙЎЛ УСТИДАГИ ДАРАХТ\nМуҳаддисларнинг зеҳни ўткир, хотираси мустаҳкам бўлиши ҳақида эшитганмиз. Уларнингайримлари ярим бетдан тортиб бир неча вараққача бўлган юз минглаб, балки миллионга яқин ҳадисларни хотирасида сақлай билишгани ҳам сир эмас. Ватандошимиз Имом Термизий (раҳматуллоҳи алайҳ) ҳам ана шундай хотира соҳиби бўлган. Бу ҳақда тарихийкитобларда қатор ривоятлар келтирилган. Ана шундай ривоятлардан бирида келтирилишича, Имом Термизийга бир олим ёзма ҳолатда ҳадислардан иборат иккитарисола юборади. Сафарларидан бирида мазкур дафтарни ёзиб юборган шайхни учратиб қоладилар ва ундан ҳадисларни ўтказиб олмоқчи бўлибшайхнинг ҳузурига кириб, оғзаки ижозат олиш истаклари борлигини билдирадилар. Шундашайх: “Ўша юборилган саҳифаларни келтириб, ўқиб беринг!”, дейди. Имом Термизий юкларининг орасидан дафтарни излаб тополмасдан бир оқ қоғозни олиб келиб, гўёки ўқиб бераётгандек унга қараб ёддан ўқий бошлайдилар. Шайх буни сезиб қолиб: “Уялмайсизми, мени масхара қиляпсизми?”, деб койиб беради. Шунда Имом Термизий бўлган воқеани айтиб:“Менга ёзиб юборган ҳадисларингизни ҳаммасини ёд олганман, уларни ҳеч камчиликсиз айтиб бера оламан”, дейди. Шайх: “Қани, айтиб кўрингчи”, дейди. Имом Термизий мазкур ҳадисларни ва шу мажлисда эшитган бошқа бир қанча ҳадисларни санади билан ёддан айтиб беради. Шайх: “Сиз буларни олдинроқ ёдлаб олган бўлсангиз керак?”, деб ажабланганида, Имом Термизий: “Ундай бўлса, яна янги ҳадислар айтсангиз, уларни ҳам эшитиб, қайта айтиб берардим”, дейди. Шайх Имом Термизий олдин эшитмаган қатор ҳадисларни айтади, бобомиз уларни ҳам санадлари билан ҳеч бир сўзни қолдирмасдан қайта айтиб берадилар. Шунда шайх: “Сизга ўхшаганни кўрмагандим!”, деб у зотнинг зеҳнларига қойил қолади.\nБобокалонимизнинг зеҳнлари ўткир, хотиралари кучли бўлганига қуйидаги воқеани ҳам мисол қилиб келтириш мумкин.\nИмом Термизийнинг кўзлари умрлари охирида ожиз бўлиб қолади. Ҳажга уловлари устида кетаётиб, бир қишлоқнинг маълум жойидан энгашиб ўтадилар. Шогирдлари таажжубланиб бунинг сабабини сўрашганда: “Шу ерда дарахт бўлиши керак, шохларига бошим тегмасин деб эгилиб ўтдим”, деб жавоб берадилар. Шогирдлар бу ерда ҳеч қандай дарахт йўқлигини айтишади. Имом Термизий: «Бир пайтлар ёшлигимда шу ердан ўтганимда бир дарахт бўларди, унинг шохлари эгилиб йўловчиларга халал берарди, бу ердан ҳамма эгилиб ўтарди. Атрофдаги уйларда яшовчи аҳолидан сўраб келинглар, агар шу ерда дарахт бўлмаган бўлса, менинг хотирамга “тағайюр” етган – ўзгариш содир бўлган бўлади ва менга бугундан эътиборан ҳадис айтиш жоиз бўлмай қолади» дейдилар.Шогирдлар атрофда яшовчи одамлардан суриштиришади. Қишлоқ аҳолиси ҳақиқатан ҳам бир пайтлар бу ерда шохлари эгилган дарахт бўлгани, отлиқ йўловчиларга халал бергани учун кесиб ташланганини айтишади. Имом Термизий буни эшитиб: “Алҳамдулиллоҳ, зеҳним ҳали сусаймабди”, дейдилар.\nХуллас, Имом Термизий (раҳматуллоҳи алайҳ) туғма, ғаройиб зеҳн соҳиби бўлганлар. Аслида, бу Аллоҳ таолонинг марҳамати бўлиб, ўз шариатини сақлаш учун мана шундай зотларни чиқариб қўйган.\nЎзР ФА ШИ етакчи мутахассиси\n183 марта ўқилган.


Қирқдан ошганда суяк мўртлашишининг сабаби нима? - Darakchi\nҚирқдан ошганда суяк мўртлашишининг сабаби нима?\nСАЛОМАТЛИК 15.10.2019, 18:43\nТеглар: остеопороз, суяк\n“Ёшим 46 да. Сирпаниб кетиб оёғимни қайириб олдим. Шифокорлар менда суяк мўртлашиши борлигини айтишди. Бу қандай касаллик? Уни даволаш мумкинми?”\nМурувват, Тошкент вилояти\nСаволга травматолог Саидазизхон Сидаҳмабхонов жавоб беради:\n–Бутунжаҳон соғлиқни сақлаш ташкилоти маълумотига кўра, айни пайтда дунёда ҳар уч аёлдан бири суяк мўртлигидан азият чекади. Ва уларда ёш улғайиб бориши билан мўртлашиш хавфи ортиб боради. Суяк мўртлашиши, суяк тўқимасининг сийраклашиши, бу – остеопороз касаллигидир.\nАгар ўз вақтида муаммо аниқланса, ундан қутулиш ёки авж олишини жойида тўхтатиш мумкин.\nКлимакс ва остеопороз\nАёлларда суяк тўқимаси зичлиги эркаклардагидан паст бўлади ва уларнинг организми кальцийни кучли жинс вакилларига қараганда суст ўзлаштиради. Кальций эса суяк ва бўғимларнинг асосий қурилиш хомашёсидир.\n40 ёшдан кейин аёллар яна бир муамммо – менопауза ва климаксга рўбарў келишади. Бу даврда организмда гормонал фонда ўзгаришлар рўй беради ва суяк мўртлашуви эҳтимоли янада ортади.\nОстеопения – суяклар минерал зичлигининг пасайиши. Бунда суяк мўртлашуви остеопороздаги каби яққол намоён бўлмайди. бу ўз вақтида аниқланса, кексаликдаги суяк синувчанлигининг олдини олиш мумкин.\nОстеопороз – суяк заифлашувининг кучайиш босқичи. Ўз моҳиятига кўра инсон скелетининг сурункали хасталиги. Бу касалликда арзимаган урилишда ҳам суяк синиши кузатилади.\nАксарият аёлларда касаллик асосан билак, елка, тос ва сон соҳаларидаги нохушликлар билан ўзидан дарак беради.\nЯна бир белгиси – ҳайз цикли мунтазамлиги бузилиши. Агар бу ҳолат 1 йил давомида сақланиб турса, бу остеопороз ривожланаётгани ҳақида огоҳлантиришдир.\nУмуман аёллар 40 ёшдан ошса, шифокорга учрашиб суякларни текширтириб туриш мақсадга мувофиқ.\nЯна бир сабаб – “текис жойда қоқилиб” (масалан, машинадан тушаётиб, оёқ қайрилиб кетиши натижасида тўпиқни ёки сумкани қалтис кўтаришда билакни синдириб олиш ниҳоят сизни шифокор қабулига боришга мажбур қилади.\nСуякларнинг заифлашиши айнан қачондан бошланишини белгилаб берадиган маълум ёш чегараси йўқ. Бу ҳар кимда ҳар хил бўлиши мумкин. Агар инсон ёшлигидан суяклари бақувват, чидамли бўлса, мунтазам спорт билан шуғулланса, соғлом турмуш тарзига амал қилса, остеопороз ёки остеопения деган муаммога умуман тўқнашмаслиги ҳам мумкин.


Кўп қаватли уйлардаги таъмирлаш ишлари нега чала қолди? Ажратилган пуллар қаерга кетди? - zarnews.uz\nДавлатимиз раҳбарининг ташаббуси билан "Самарқанд вилоятини ободонлаштириш ва фаровонлигини ошириш жамғармаси"га 50 миллион доллар миқдорида маблағ ажратилганди. Бу маблағ эвазига шаҳарнинг Суғдиёна, Сартепа, Микрорайон массивларида улкан ободонлаштириш ишлари олиб борилмоқда. Биргина Суғдиёна масканидаги 68 та кўп қаватли уйнинг том, ертўла, ички муҳандислик тармоқлари мукаммал таъмирланади. Кўп қаватли уйларга туташ ҳудудлар ободонлаштирилиб 11 та болалар боғчаси, 15 та спорт майдончаси, 17 та аҳоли йиғинлари учун айвон, 3 та ўйин майдончаси ва битта автотураргоҳ қурилиши режалаштирилганди ва бу ишлар жорий йилги Наврўз байрамигача бажарилиши белгиланганди. Хўш, орадан шунча муддат ўтди, белгиланган вазифаларнинг қанчаси амалга оширилди? Ушбу саволларга жавоб излаб, Самарқанд шаҳридаги Суғдиёна маскани Зулфия маҳалласида бўлдик.\n- 8-уйни таъмирлаш учун 248 миллион сўм маблағ ажратилган экан, - дейди уй бошқарувчиси Сайёра Комилова. - Ширкат бошлиғи ва бошқа масъуллар уй бошқарувчиларни чақирмасдан смета тузишган. 2018 йил октябрда иш бошланишидан олдин бажариладиган ишлар сметасини кўрганимизда ертўла тўлиқ таъмирланиши, уйнинг олд ва орқа қисми рангланиши, балконларнинг пастки қисмига тунука қопланиши, ирригация ариғини тўғрилаш, аҳоли учун дам олиш маскани, болалар майдончаси қилиниши белгиланганди. Аммо режадаги ишлар номигагина бажарилиб, чала қолиб кетди. Ертўлада канализацияни алмаштиришдан бошқа ҳеч иш бўлгани йўқ. Уйнинг ярмидагина иссиқ ва совуқ сув тизими алмаштирилди. Подъезларнинг айримларига кафел, айримларига плита ётқизилган. Бу ҳам аҳолининг эътирозига сабаб бўлмоқда. Қурилиш корхонаси вакиллари бошда янги йил байрамигача ишларни якунлашини айтишганди, кейин март ойининг охиригача тўлиқ тугатамиз, дейишди, аммо июнь ойи ҳам бошландики, ҳали уй таъмири тугагани йўқ. Қурилиш корхонаси раҳбарига шу масалада телефон қилсак, икки кун ичида ҳаммасини тўғрилаймиз, дейди лекин қайси "икки кун"лигини билмаймиз.\nЕртўладаги ёриқ қувурдан чиқаётган сув уй остида ҳовуз ҳосил қилибди. Бу ердаги симлар ва канализация тармоғи қувурларининг пала-партишлиги кўпчиликда ваҳима уйғотади, ертўладан эса бадбўй ҳид анқийди.\nШаҳло Собирова 8-уйнинг 25-хонадонида уч фарзандини вояга етказяпти, аммо улар ёз келишидан ҳам, қиш келишидан ҳам бирдек азият чекишади.\n- Уйимиз биринчи қаватда жойлашган, - дейди Ш.Собирова. - Шунинг учун ертўладаги сувнинг намлиги ва бадбуй ҳидидан иссиқ кунда уйда ўтириб бўлмайди. Бетонларнинг очиқ қисмидан ҳар хил ҳашаротлар чиқади. Кўп йилдан буён иситиш тизими йўқ. Қишда уйни иситиш учун электр печ қўйсак деворлар моғорлайди. Бунинг устига дераза олдидаги сув қувурини ҳам ковлаб, очиқ қолдиришган.\nШиркатлар "доирадан ташқарида(ми?)"\nАҳоли эътирозига сабаб бўлаётган қурилиш-таъмирлаш ишларига ширкат раҳбари нима дейди.\n- Ширкатимиз 10 та уйга хизмат кўрсатади, - дейди "Зулфия строй-сервис" хусусий уй-жой мулкдорлари ширкати раҳбари Абдуҳамид Мусурмонов. - Подъездларга ётқизилган кафел ва плиталар ҳам лойиҳачилар томонидан сметага киритилган. Уйларни таъмирлаш учун сметани Самарқанд шаҳар архитектура бўлими ва "Меъмор қурилиш лойиҳа" масъулияти чекланган жамияти тузган ва ҳар бир уйга 200 миллион сўмдан ортиқ маблағ ажратилган. Лекин қурувчилар белгиланган ишларни юзаки бажариб, алмаштириладиган жиҳозларни энг сифати пастини ўрнатишяпти. 10 та уйга 5 та болалар майдончаси режалаштирилган бўлса-да, биттаси ҳам қурилмади, ирригация тизимлари эса чала қолиб кетди. Аввал ертўлалар қуруқ сақланган бўлса, ҳозир сув тўпланяпти. Кириш эшиклари ҳам бирида янгиланяпти, бошқа уйда эскиси қолдириляпти, чунки айрим уйларнинг эшикларини алмаштириш сметага киритилмаган эмиш. Қурувчига сифатсиз таъмирни айтсак "Сен пул бераётганинг йўқку", дейди. Лекин бу уйларда биз яшаймиз, ширкатимизга аъзо оилалар яшайди. Бу маблағни давлат биз учун беряпти.\n"Уйимиздан ҳашаротлар чиқяпти"\nСуғдиёна массиви Тожмаҳал маҳалласи 16-уйни кўздан кечирдик. Қурувчилар уйнинг кўпчиликка кўринадиган 7 та подъезди ва ташқи қисмларини ранглабди, холос.\n- Пастдаги учта қаватнинг канализация, иссиқ, совуқ сув қувурлари алмаштирилди, лекин асосий қўшимча қувурларни уй эгаларининг ўзлари сотиб олишди, - дейди 1-хонадонда яшовчи Алеся Кручкова. - Аммо 4-5-қаватлар таъмирланмади, канализация ҳам ишламайди. Иккита подъездга битта ўриндиқ қўйилган, болалар майдончаси ҳам йўқ. Қурилиш ишларини ширкат раҳбари бошчилигида қурувчилар бажаришмоқда, аммо сметада қанча маблағ ажратилган, нима ишлар қилинади, қайси корхона таъмирлайди, буларни билмаймиз.\n- 20 йилдирки шу уйда яшайман, - дейди Илмира Раҳмонова. - Уйимиз 1978 йилда қурилган ва шу пайтгача таъмирланмаган. Хонадонимиздаги барча қувурларни ўзимиз янгилаганмиз. Ҳозир сифатсиз иш туфайли ертўлада намлик ортган ва уйимиздан чаён ва бошқа ҳашаротлар чиқяпти, бу биринчи марта эмас. Уйда ўтиришга ҳам хавотирланиб қолдик.\nШундан сўнг 16 та кўп қаватли уйга хизмат кўрсатувчи "Меҳрож файз" ширкатига йўл олдик.\nЯшовчиларнинг айтишича, ширкат раҳбари биздан бироз олдин ичкарига кирган, аммо биз борганимизда соат 14:40 да ҳаммаёқ очиқ, ширкат раҳбаридан эса дарак йўқ эди.\nАли Қушчи кўчасидаги 3-уй 1968 йилда қурилган. Уй бошқарувчиси Нодира Номозованинг айтишича, ертўла тўлиқ таъмирланган, кабеллар, канализация тармоқлари, сув қувурлари, эшиклар янгиланган, сифатли ўриндиқлар ўрнатилган, барчаси қониқарли бажарилган, аммо болалар майдончаси йўқ.\nБуюк Ипак йўли кўчаси 26-уйда яшовчи Фарангиз Исмоилова ҳам болалар майдончаси йўқлиги, сифатсиз ўриндиқлар ўрнатилганлиги ва ертўладаги намлик туфайли уйга турли хил ҳашаротлар ўрмалаб чиқаётганини билдирди.\nМикрорайон Б массивидаги 20-уй таъмирини "Яҳё Файз барака" хусусий корхонаси қурувчилари тендерда ютиб олганди. Таъмир учун ажратилган 393 миллион сўм маблағ ҳисобидан белгиланган ишлар якунига етди.\n- Беш ойда уйимиз тамомила янги кўринишга келди, - дейди 32-хонадонда яшовчи Нодир Тангиров. - Уйнинг эшиклари тўлиқ алмаштирилди, подъездлар ҳавас қилгулик даражага келтирилди, ертўла таъмирланди, сантехника жиҳозлари янгиланди, электр монтаж ишлари бажарилди, фасад қисми рангланди, ҳар бир подъезд олдида алоҳида ўриндиқлар, ирригация ариқлари ўрнатилди. Яна қурувчилар ширкат томонидан бажарилган ишлар туфайли сметадан ортган маблағга режада бўлмаса ҳам 9х6 ўлчамда айвон қуриб беришди.\nБуюк Ипак йўли кўчасидаги 12-уй қурилганига бу йил 50 йил бўлди. Уй нисбатан пастроқда жойлашганлиги туфайли атрофдаги ёмғир сувлари шу уй ертўласига келади. Ҳозиргача "Отабек Д.Р." хусусий корхонаси қурувчилари томонидан ертўла, том тўлиқ таъмирланди, сантехника жиҳозлари янгиланди.\n- Ширкат бир неча йил аввал олган кредити ҳисобидан ташқи эшикларни янгилаган, - дейди корхона раҳбари Даврон Халилов. - Ҳозирги таъмирлаш ишлари режалаштирилаётганда ширкат томонидан тақдим қилинган ишлар режасига қараб смета тузилади. Аммо сметага киритилмаган бўлса-да 2100 квадрат метр фасад қисмига 26 миллион сўм, айвон учун кўрсатилган 12 миллион сўм ўрнига 18 миллион сўм маблағ сарфладик. Вақтида маблағ ажратилмаганлиги туфайли ишларимиз бироз муддатга кечикди. Ҳозир яна автотураргоҳ қуриш ишларини бошладик, лекин болалар майдончаси йўқ.\nШу ўринда бир гап. Шаҳардаги аҳоли тураржойларини таъмирлаш учун давлат томонидан анча катта маблағ ажратилганди. Лекин лойиҳалашдаги эътиборсизлик ва аҳоли фикридан ҳам англашиладики, таъмирлаш ишлари кимлар учундир бизнесга айланган. Энг асосийси, кўп қаватли уйда яшовчилар учун болалар майдончаси ва автотураргоҳ қурилмаган, ишларни бажаришда муддатга риоя қилинмаслигини айтмаса ҳам бўлади. Тегишли идоралар бу ҳолатни қандай изоҳлашаркин?\nЎктам ХУДОЙБЕРДИЕВ, журналист.\nКўп қаватли уйлар лифтларидаги камчилик қачон бартараф этилади?\nКўп қаватли уйлар таъмирланяпти: Илгари 3-4 та хонадонда чакка ўтган бўлса, таъмирдан кейин бошқа хонадонлардан ҳам ўтяпти\nСамарқанд шаҳридаги 26 кўп қаватли уй таъмирланяпти


«Ростов» ва ЦСКА қишда Остон Ўруновни сотиб олишни истамагани маълум бўлди - Zamin.uz\n«Ростов» ва ЦСКА қишда Остон Ўруновни сотиб олишни истамагани маълум бўлди\n«Матч-ТВ» шарҳловчиси ва россиялик инсайдер Нобел Арустамян қишда РПЛнинг бир қатор клублари Остон Ўруновни сотиб олишни истамагани ҳақида гапирди.\n«Ҳозирда барча ўзбекистонлик Остон Ўруновни муҳокама қилмоқда. Ким уни ўз жамоасида кўришни хоҳламайди дейсиз: ЦСКА, «Спартак», «Динамо», «Рубин».\nУ қишда «Уфа»га келди. Унинг трансфери учун 200 минг доллар ёки евро тўланди. Уни бир қатор жамоаларга таклиф қилишганини биламан. «Ростов» рад этди, ЦСКА хоҳламади. Олишмади, қизиқ эмас деб ҳисоблашди», — дейди Арустамян.\nОстон Ўрунов фаолиятини Москванинг «Спартак» жамоасида давом эттиришга яқин турибди. Москваликлар унинг трансферига 2 миллион евро сарфлаши, Остоннинг маоши эса йилига 600 минг евро бўлиши ҳақида хабар қилишганди.\n«Уфа» Остон Ўруновни 2020 йилнинг февраль ойида ўз сафига қўшиб олган. Ўрунов Россия Премьер Лигасида 10 ўйинда майдонга тушиб, 2 та сариқ карточка олди. «Замин» янгиликларини «Вконтакти»да кузатиб боринг\nКиев полицияси АҚШ элчихонаси ҳудудидаги портлаш ҳақида хабар берди\nРэпер Канье Уэст ажал остонасидаги мухлисасининг сўнгги илтимосига биноан унинг учун махсус рэп куйлаб берди\nМИБ пластик карточкадан пул ечиб олиши учун суд қарори керакми?\nТимур Мусин: «Бу рейдерлик билан эгаллаб олиш ва «сиқиб чиқариш» эмас» (видео)\n«Уфа» Остон Ўруновни сотишга қарор қилди. Унга Самвел Бабаян бошқараётган клуб ҳам даъвогар